**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Αυγούστου 2023, ημέρα Τετάρτηκαι ώρα 1.05΄, στην Αίθουσα «**Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου» (3η συνεδρίαση).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Πέρκα Θεοπίστη (Πέτη), Μαμουλάκης Χαράλαμπος (Χάρης), Φερχάτ Οζγκιούρ, Χαρίτσης Αλέξανδρος (Αλέξης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Κόντης Ιωάννης, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Νατσιός Δημήτριος, Καζαμίας Αλέξανδρος και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του Κρατικού Προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου».

Πριν καλέσουμε τους Εισηγητές και τους Ειδικούς Αγορητές να ψηφίσουν επί της αρχής του νομοσχεδίου θα ήθελα να ενημερώσω το Σώμα ότι επικοινωνήσαμε με την Ένωση Δικαστικών Λειτουργών Ελεγκτικού Συνεδρίου, όπου μας πληροφόρησαν ότι έχουν Διοικητικό Συμβούλιο, όπου θα αποφασίσουν και θα μας στείλουν μέχρι αύριο το μεσημέρι το αργότερο, ένα πιο εκτενές υπόμνημα με τις απόψεις, το οποίο θα διανεμηθεί στα e-mail όλων προς ενημέρωση, ώστε στην 4η συνεδρίαση την Παρασκευή θα έχετε ενημερωθεί όλοι και για αυτό.

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Υπέρ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Υπέρ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ηΕιδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο.** **«ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός

Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει οΕιδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Επιφυλασσόμαστε για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου», γίνεται δεκτό επί της αρχής, κατά πλειοψηφία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι, συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών.

Τον λόγο έχει ο Εισηγητής της Πλειοψηφίας, κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Αν θέλουμε να δούμε λίγο αναλυτικότερα, ένα προς ένα, τα 35 άρθρα του νομοσχεδίου.

Ξεκινώντας από το άρθρο 1, το άρθρο 1 ορίζει το σκοπό του νομοσχεδίου που είναι η βελτίωση της διαδικασίας ανταλλαγής των πληροφοριών, η καλύτερη συνεργασία μεταξύ των φορολογικών αρχών, καθώς και η καταπολέμηση της φοροδιαφυγής.

Το άρθρο 2 ορίζει το αντικείμενο που είναι η ρύθμιση του πλαισίου αυτής της συνεργασίας μεταξύ των φορολογικών αρχών και η καθιέρωση των κοινών ελέγχων, αλλά και η διασφάλιση της προστασίας των δεδομένων προσωπικού χαρακτήρα.

Το άρθρο 3 αναφέρεται στην ενσωμάτωση της Οδηγίας της Ευρωπαϊκής Ένωσης για αυτή την επέκταση της συνεργασίας, μεταξύ των ελληνικών φορολογικών αρχών και των αρχών της Ευρωπαϊκής Ένωσης.

Το άρθρο 4 αναφέρεται στη δυνατότητα της συστηματικής κοινοποίησης σε άλλο κράτος μέλος, χωρίς προηγούμενο αίτημα, πληροφοριών ανά τακτά χρονικά διαστήματα.

Το άρθρο 5 αναφέρεται στον ορισμό της εύλογης συνάφειας για την ανταλλαγή των πληροφοριών όταν αυτή γίνεται μετά από αίτημα. Προκειμένου να αποδειχθεί λοιπόν αυτή η συνάφεια των ζητούμενων πληροφοριών, όταν η αιτούσα είναι η ελληνική αρχή, πρέπει να δίδει τις παρακάτω πληροφορίες στην λαμβάνουσα αρχή του κράτους μέλους και πρέπει να της παρέχει, πρώτον, τους φορολογικούς σκοπούς για τους οποίους ζητούνται οι πληροφορίες. Δεύτερον, τη διευκρίνιση των πληροφοριών που απαιτούνται για την εφαρμογή της ελληνικής ή της εθνικής νομοθεσίας και όταν σύμφωνα με το άρθρο 6 ζητείται αιτιολογημένη διενέργεια διοικητικής έρευνας και οι φορολογούμενοι δεν μπορούν να ταυτοποιηθούν ατομικά. Η ελληνική αρχή παρέχει τις παρακάτω πληροφορίες στην αρχή του κράτους μέλους.

Τι είναι αυτές: Είναι πρώτον μια λεπτομερή περιγραφή της ομάδας. Δεύτερον, μια επεξήγηση του εφαρμοστέου δικαίου για το οποίο εικάζεται ότι δεν έχουν συμμορφωθεί οι φορολογούμενοι. Τρίτον, μια επεξήγηση του τρόπου που οι πληροφορίες θα συνδράμουν στον προσδιορισμό και τη συμμόρφωση των φορολογουμένων και τέταρτον, τα πραγματικά περιστατικά που σχετίζονται με τη συμμετοχή του τρίτου μέρους που συνέβαλε στη μη συμμόρφωση των φορολογουμένων.

Το άρθρο 6 αναφέρεται στις περιπτώσεις, όπου η ελληνική αρχή δεν θεωρεί πως είναι απαραίτητη η διενέργεια διοικητικής έρευνας. Σε αυτές τις περιπτώσεις η ελληνική αρχή πρέπει να αιτιολογεί την άποψή της άμεσα στην αιτούσα αρχή.

Το άρθρο 7 συνεχίζει στο προηγούμενο σκεπτικό και αναφέρει ότι οι ελληνικές αρχές οφείλουν να παράσχουν τις πληροφορίες του άρθρου 6 εντός τριών(3) μηνών από την ημερομηνία παραλαβής του αιτήματος, εκτός βέβαια από τις περιπτώσεις που δεν δύναται να απαντήσουν εμπρόθεσμα οπότε και πάλι θα πρέπει να αιτιολογηθεί ο λόγος της καθυστέρησης. Σε κάθε περίπτωση η προθεσμία αυτή δεν υπερβαίνει τους έξι(6) μήνες.

Στο άρθρο 8, γίνεται αναφορά για την αυτόματη ανταλλαγή πληροφοριών, η οποία αφορά τις ακόλουθες κατηγορίες εισοδήματος και κεφαλαίου. Ποιες είναι αυτές;

Πρώτον, τα εισοδήματα από απασχόληση.

Δεύτερον, οι αμοιβές διευθυντών.

Τρίτον, προϊόντα ασφάλειας ζωής.

Τέταρτον, συντάξεις.

Πέμπτον, άλλης φύσεως αξιώσεις και δικαιώματα.

Στο άρθρο 9, γίνεται αναφορά για το πεδίο εφαρμογής, καθώς και για τις προϋποθέσεις της υποχρεωτικής ανταλλαγής πληροφοριών.

Στο άρθρο 10, στο πλαίσιο της αυτόματης ανταλλαγής αυτών των πληροφοριών που υποβάλλονται από φορείς εκμετάλλευσης πλατφόρμας είναι υποχρεωτικό να δηλώνονται τα παρακάτω για κάθε δηλωτέο πωλητή.

Πρώτον, όνομα, διεύθυνση έδρας και ΑΦΜ.

Δεύτερον, όνομα και επώνυμο.

Τρίτον, η κύρια διεύθυνση.

Τέταρτον, ΑΦΜ δηλωτέου πωλητή.

Πέμπτον, αριθμό καταχώρισης στο ΓΕΜΗ.

Έκτον, τον αριθμό ΦΠΑ του δηλωτέου.

Έβδομον, την ημερομηνία γέννησης του δηλωτέου πωλητή.

Όγδοον, το αναγνωριστικό χρηματοοικονομικού λογαριασμού.

Ένατον, αν είναι διαφορετικό το όνομα του πωλητή εκτός του χρηματοοικονομικού λογαριασμού, τότε είναι απαραίτητο να δηλώνεται και το όνομα του δικαιούχου.

Στο άρθρο 11, γίνεται αναφορά σε στατιστικά στοιχεία σχετικά με αυτές τις αυτόματες συναλλαγές.

Στο άρθρο 12, γίνεται αναφορά στις εξ’ ορισμού διοικητικές διαδικασίες των υπεύθυνων για τις διοικητικές έρευνες των υπαλλήλων.

Το άρθρο 13, αναφέρεται στο τμήμα διασύνδεσης του Υπουργείου Εθνικής Οικονομίας και Οικονομικών, το οποίο πρέπει να γνωστοποιήσει την αιτούσα αρχή εντός 60 ημερών από τη λήψη της πρότασης τη συμφωνία ως προς τη διενέργεια ταυτόχρονων ελέγχων ή την αιτιολογημένη άρνηση.

Στο άρθρο 14, γίνεται αναφορά για τους κοινούς ελέγχους.

Το άρθρο 15, αναφέρεται στο υπηρεσιακό απόρρητο της γνωστοποίησης των πληροφοριών που προκύπτουν από τον έλεγχο. Οι πληροφορίες που προκύπτουν μπορούν να χρησιμοποιηθούν για την αξιολόγηση, για την εφαρμογή και την επιβολή ελληνικής νομοθεσίας σχετικά με τους φόρους, για την εκτίμηση και την επιβολή άλλων φόρων και δασμών σε δικαστικές ή διοικητικές διαδικασίες που ενδεχόμενα συνεπάγονται κυρώσεις.

Στο άρθρο 16, γίνεται αναφορά στα αιτήματα πληροφοριών και διεξαγωγής διοικητικών ερευνών. Αυτά τα αιτήματα αποστέλλονται με χρήση ενός τυποποιημένου εντύπου, το οποίο εγκρίνει η Επιτροπή και μπορούν να συνοδεύονται και από εκθέσεις, και από δηλώσεις, και από οποιοδήποτε έγγραφο ή επικυρωμένα γνήσια αντίγραφα ή αποσπάσματα.

Τα άρθρα 17 και 18, αφορούν προσθήκη και αντικατάσταση παλαιότερων άρθρων προηγούμενων νόμων.

Το άρθρο 19, αναφέρεται στην προστασία των δεδομένων. Ο Υπουργός Εθνικής Οικονομίας και Οικονομικών με απόφαση που εκδίδεται, μετά από γνώμη του διοικητή της ΑΑΔΕ, δύναται να αναστείλει την ανταλλαγή πληροφοριών με κάποιο κράτος μέλος σε περίπτωση που έχει διαπιστωθεί παραβίαση δεδομένων ειδοποιώντας γραπτώς την Επιτροπή και τα ενδιαφερόμενα μέλη για τους λόγους αυτούς. Μάλιστα, η αναστολή αυτή έχει και άμεση ισχύ.

Το άρθρο 20, αφορά τις κυρώσεις για παραβάσεις υποχρεώσεων στα πλαίσια ανταλλαγής πληροφοριών. Επιβάλλεται πρόστιμο σε αυτούς που δηλώνουν φορείς εκμετάλλευσης πλατφόρμας στις παρακάτω περιπτώσεις.

Πρώτον, αν υποβάλλουν εκπρόθεσμες πληροφορίες.

Δεύτερον, αν δεν υποβάλλουν πληροφορίες.

Τρίτον, αν υποβάλλουν ελλιπείς ή ανακριβείς πληροφορίες.

Τέταρτον, αν δεν ανταποκρίνονται σε αιτήματα της φορολογικής διοίκησης.

Πέμπτον, αν δεν συνεργάζονται στη διάρκεια του ελέγχου.

Έκτον, αν δεν συμμορφώνονται με τις υποχρεώσεις υποβολής πληροφοριών.

Στο εν λόγω άρθρο, μάλιστα, καθορίζονται και τα πρόστιμα στις ανωτέρω περιπτώσεις που αρχίζουν από 100, 300, 1.000 ευρώ και φτάνουν έως 5.000 ευρώ, όταν δεν συμμορφώνονται με την υποχρέωση υποβολής πληροφοριών. Το συνολικό ύψος προστίμου ανά έλεγχο συμμόρφωσης με τους κανόνες δεν μπορεί βέβαια να υπερβαίνει το ποσό των 500.000 ευρώ. Στις περιπτώσεις που υποβάλλονται εκπρόθεσμα πληροφορίες, σχετικά με το δηλωτέο πωλητή, το πρόστιμο δεν μπορεί να υπερβαίνει τις 10.000 ευρώ. Αν διαπραχθεί, τώρα, η ίδια παράβαση μέσα σε πέντε χρόνια από τη διαπίστωση της αρχικής παράβασης από τους δηλούντες φορείς εκμετάλλευσης πλατφόρμας τα πρόστιμα διπλασιάζονται. Σε περίπτωση διαπίστωσης της ίδιας παράβασης για τρίτη ή περισσότερες φορές τα πρόστιμα τετραπλασιάζονται.

Το άρθρο 21, αυτό αναφέρεται στη δυνατότητα της διοίκησης πέραν των υποχρεωτικών πληροφοριών που επιβάλλονται να ζητά είτε εγγράφως είτε ηλεκτρονικά, οποιοδήποτε στοιχείο ή πληροφορία σχετικά με τα πρόσωπα που χρησιμοποιούν την πλατφόρμα ως πωλητές. Αυτές οι πληροφορίες διαβιβάζονται στην ΑΑΔΕ μέχρι την τελευταία μέρα του επόμενου μήνα από το μήνα παραλαβής του αιτήματος.

Το άρθρο 22, ορίζει ότι για τον έλεγχο της τήρησης των υποχρεώσεων που αφορούν τη συμμόρφωση με τους κανόνες υποβολής στοιχείων από τους φορείς εκμετάλλευσης της πλατφόρμας εφαρμόζεται από τη φορολογική διοίκηση ο Κώδικας.

Στο άρθρο 23, σε περίπτωση που δεν υπάρχει ανταπόκριση για την παροχή στοιχείων μέσα στην προθεσμία ή γίνεται παροχή στοιχείων που δεν ανταποκρίνονται στις προδιαγραφές, τότε διακόπτεται η πρόσβαση στους ιστότοπους των ψηφιακών πλατφορμών. Για την διακοπή εκδίδεται κοινή απόφαση του Υπουργού Εθνικής Οικονομίας και Οικονομικών και του Διοικητή. Τα πρόστιμα από 30.000 έως 100.000 ευρώ και σε περίπτωση που εξακολουθούν μετά τη διακοπή να πραγματοποιούν συναλλαγές επιβάλλεται πρόστιμο 5.000 ευρώ τώρα πλέον στον πωλητή. Το άρθρο 24, ορίζει ότι αρμόδια Αρχή εφαρμογής του νόμου είναι ο Υπουργός Εθνικής Οικονομίας και Οικονομικών και η Κεντρική Υπηρεσία Διασύνδεσης οι υπηρεσίες της ΑΑΔΕ.

Τα τρία άρθρα που αναφέρονται στο ΤΑΙΠΕΔ. Με το άρθρο 33, το Ταμείο Αξιοποίησης Ιδιωτικής Περιουσίας του Δημοσίου μπορεί για τη διευκόλυνση της αξιοποίησης των περιουσιακών του στοιχείων ακόμα και πριν την απόκτησή τους να συνάπτει κάθε μορφή συμβάσεις δανείου, ανάθεση έργου, αναδοχής κινητών αξιών. Αυτές οι συμβάσεις συνομολογούνται με όρους ανοικτής αγοράς, οποιοδήποτε δε κόστος από αυτές αποτελεί λειτουργικό κόστος του Ταμείου και βαρύνει το τίμημα από αυτό που εισπράττει από την αξιοποίηση των περιουσιακών στοιχείων. Για την πώληση των μετοχών που είναι εισηγμένες σε ρυθμιζόμενη αγορά ή εισάγονται σε αυτή παράλληλα με την πώληση το Ταμείο μπορεί να αναθέσει σε πιστωτικά ιδρύματα ή εταιρείες παροχής επενδυτικών υπηρεσιών, ΕΠΕΥ, την εξεύρεση αγοραστών. Η τελική τιμή διάθεσης των μετοχών καθορίζεται με το βιβλίο προσφορών που εγκρίνεται από το ΔΣ του Ταμείου.

Με τις νέες διατάξεις, με το άρθρο 34 προβλέπεται η γνωμοδότηση για το δίκαιο και εύλογο της συναλλαγής, δηλαδή, η γνώμη ειδικού που θα διασφαλίζει ότι οι τιμές πώλησης των μετοχών και άλλων κινητών αξιών είναι συμφέρουσες για το ΤΑΙΠΕΔ και το δημόσιο. Αυτό θα γίνεται από τράπεζες ή όπως είπα από εταιρίες παροχής επενδυτικών υπηρεσιών, δηλαδή, από φορείς που είναι θεσμικά εξειδικευμένοι για τις χρηματιστηριακές συναλλαγές και έτσι με αυτό τον τρόπο διασφαλίζεται ότι το ΤΑΙΠΕΔ θα αξιοποιεί την περιουσία του κατά το βέλτιστο δυνατό τρόπο με διασφάλιση ότι η συναλλαγή γίνεται στο καλύτερο δυνατό χρόνο και με την καλύτερη δυνατή τιμή για το ΤΑΙΠΕΔ.

Τέλος, το άρθρο 35 του νομοσχεδίου προβλέπει αλλαγή στο σύστημα προ συμβατικού ελέγχου που ισχύει για τις χρηματιστηριακές αλλαγές του ΤΑΙΠΕΔ. Αυτό γίνεται για να συμμορφωθεί με την απόφαση του Ελεγκτικού Συνεδρίου, με το πρακτικό της 20ης συνεδρίασης της ολομέλειας του 2022, ο προ συμβατικός έλεγχος ασκείται από κλιμάκιο του Ελεγκτικού Συνεδρίου ώστε να διασφαλίζεται ακόμη περισσότερο η εγκυρότητα του ελέγχου αυτού σε απόλυτη συνάφεια με την παραπάνω τροποποίηση αυξάνεται και το όριο ως προς το ύψος συναλλαγής που υπάγεται στον προ συμβατικό έλεγχο του Ελεγκτικού Συνεδρίου και αυτό πηγαίνει στο ποσό του 1.700.000 ευρώ που αναφέρθηκε πολλές φορές και το οποίο αντιστοιχεί στην αρμοδιότητα του κλιμακίου στους προ συμβατικούς ελέγχους για το δημόσιο και για τα Νομικά Πρόσωπα του Δημοσίου Δικαίου. Σας ζητώ συγγνώμη που υπερέβη τον χρόνο.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο, έχει ο εισηγητής της Μειοψηφίας, Χαράλαμπος (Χάρης) Μαμουλάκης.

**ΧΑΡΑΛΑΜΠΟΣ (Χάρης) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι στη σημερινή μας συζήτηση δεν θα ήθελα να ξεκινήσω από τα άρθρα που συμπεριλαμβάνονται στο σημερινό σχέδιο νόμου, αλλά από αυτά που τρόπον τινά δεν συμπεριλαμβάνονται. Αναφέρομαι στην προηγούμενη επιτροπή, ότι η ανάπτυξη της οικονομίας διαμοιρασμού στις μισθώσεις ακινήτων, συνοδεύτηκε μαζί με τις όποιες θετικές συνέπειες, που είχε για κάποια νοικοκυριά, συνοδεύτηκε όμως και από τρία μεγάλα δομικά προβλήματα.

Πρώτον, ότι οδήγησε μετά από την άρνηση των φορέων διαχείρισης των πλατφορμών να παρέχουν στοιχεία αύξησης της φοροδιαφυγής.

Δεύτερον, δημιουργούν σημαντικές στρεβλώσεις του ανταγωνισμού μεταξύ του επίσημου και του ανεπισήμου τομέα της φιλοξενίας, γεγονός που έδινε κίνητρο και σε κανονικές επιχειρήσεις να εντάσσονται στον τουριστικό τομέα μέσα από το καθεστώς των βραχυχρόνιων μισθώσεων.

Τρίτον, ότι οδήγησε σε τεράστιες αυξήσεις στις τιμές των ακινήτων σε μεγάλα αστικά κέντρα ή σε γνωστούς τουριστικούς προορισμούς που επιβάρυναν δυσανάλογα τη ζωή, το κόστος ζωής, των μόνιμων κατοίκων στις περιοχές αυτές.

Η σημερινή Οδηγία, η 514/2021, έχει προκύψει ως αποτέλεσμα μιας πρωτοβουλίας της ίδιας της επιτροπής να ρυθμιστεί ο τομέας αυτός και να αντιμετωπιστούν οι ασύμμετρες συνέπειες της επέκτασης της χρήσης του Airbnb. Κατά τη συζήτηση αναφορικά με την οδηγία στο Ευρωπαϊκό Κοινοβούλιο, αποτυπώθηκε μια πλατιά σαφέστατη πολιτική συμμαχία. Μια συμμαχία μεταξύ των ευρημάτων των Πρασίνων, της Αριστεράς και της Σοσιαλδημοκρατίας, υπέρ του περιορισμού της επέκτασης των βραχυχρόνιων μισθώσεων.

Η συμμαχία αυτή προσπαθούσε να δημιουργήσει ένα μέτωπο εναντία στο gentrification αστικών περιοχών, ένα μέτωπο ενάντια στα φαινόμενα υπέρ τουρισμού που μαστίζουν πάρα πολλές ευρωπαϊκές πρωτεύουσες. Πάνω απ’ όλα ένα μέτωπο ενάντια στην ακρίβεια, που ροκανίζει εδώ και μήνες, εδώ και δύο χρόνια, το επίπεδο ζωής των λαϊκών στρωμάτων σε πολλές χώρες της Ευρώπης. Σε αυτό το μέτωπο αντιστάθηκε το Ευρωπαϊκό Λαϊκό Κόμμα και φυσικά και η ίδια Νέα Δημοκρατία.

Για το λόγο, ο σημερινός νόμος με όλες τις αρετές του, και με όλα τα εργαλεία που δίνει στην φορολογική διοίκηση δεν παύει να είναι λειψός. Η αντιμετώπιση των προβλημάτων που προκύπτουν από τις βραχυχρόνιες μισθώσεις, είχε ως προϋπόθεση μια πολιτεία που είναι έτοιμη, αυτό είναι το προαπαιτούμενο, να βάλει όρια και προορισμούς, όπου αυτό χρειάζεται. Όπου αυτό προκύπτει ως αναγκαιότητα από την ξέφρενη άνοδο των ενοικίων. Για το λόγο αυτό και παρότι προφανώς είμαστε θετικά διακείμενοι απέναντι στις υφιστάμενες διατάξεις, η άρνηση της Κυβέρνησης να ανοίξει έναν ουσιαστικό διάλογο για τις υπό συνθήκες επιβολής περιορισμών στις βραχυχρόνιες μισθώσεις, είναι άλλη μία άρνηση της Νέας Δημοκρατίας του κυβερνώντος κόμματος, να κάνει κάτι για το οξύτατο πρόβλημα πληθωρισμού στη χώρα μας.

Πάμε τώρα σε συγκεκριμένα ερωτήματα επί του σχέδιο νόμου που άπτονται προφανώς των άρθρων.

Πρώτον, ανέφερε ο κύριος Υπουργός, ότι η ελληνική κυβέρνηση έχει είδη υποχρεώσει πλατφόρμες, όπως Airbnb να καταθέσουν στοιχεία για τις συναλλαγές της. Μάλιστα ακούσαμε και τον κύριο Πιτσιλή, τον διοικητή της ΑΑΔΕ, για το συγκεκριμένο ζήτημα. Θα θέλαμε λοιπόν κύριε Υπουργέ, να μας παρουσιάσετε στοιχεία σχετικά με αυτές τις πληροφορίες που παρείχε η πλατφόρμα στις ελληνικές αρχές.

Συγκεκριμένα θα θέλαμε να μας πείτε αν και άλλες ανάλογες εταιρείες μοιράζονται με τις ελληνικές αρχές, το σύνολο των συναλλαγών εκάστου μεμονωμένου χρήστη, παρόχου υπηρεσίας.

Δεύτερον, από το σχέδιο νόμου απουσιάζει ή καλύτερα έχει αφαιρεθεί, η νομική έννοια της οικονομίας διαμοιρασμού. Για ποιο λόγο συμβαίνει αυτό;

Τρίτον, είναι προφανές, ότι το σημερινό σχέδιο νόμου δεν θα αποφέρει αποτελέσματα στα δημόσια ταμεία αν δεν υποστηρίζεται από ένα επιχειρησιακό σχέδιο ελέγχων. Σχέδιο, το οποίο νομοτεχνικά θα μπορούσε να περιλαμβάνεται στο σχέδιο νόμου με το χαρακτήρα της υπουργικής απόφασης και να προβλέπεται η έκδοσή της σε τακτικές περιόδους ενόψει της κάθε νέας τουριστικής σεζόν.

Τέταρτον, ερώτημα που έχουμε να καταθέσουμε αφορά τα πρόστιμα, το αναφέραμε και στην πρώτη επιτροπή. Το σχέδιο νόμου ενάντια στην ευρωπαϊκή Οδηγία δεν περιλαμβάνει κλιμάκωση αυτό το up skela, που λέει η κοινή Οδηγία στα πρόστιμα, στο άρθρο 26. Με αυτόν τον τρόπο μοιάζει να εξομοιώνει ουσιαστικά τους μικρομεσαίους ιδιοκτήτες ακινήτων και τις εταιρείες που αξιοποιούν τους βραχυχρόνιες μισθώσεις ως εργαλείο συγκεντροποίησης της αγοράς. Δηλαδή, ουσιαστικά δεν υπάρχει ένας καθορισμός και για τις δύο ταχύτητες αυτές που αναπτύσσονται σε επιχειρηματικό επίπεδο.

Πέμπτον, το νομοσχέδιο μοιάζει να αγνοεί το οξύ πρόβλημα της λειτουργίας της οικονομίας διαμοιρασμού, στον κλάδο των μεταφορών. Επισημαίνουμε, ότι την περίοδο διακυβέρνησης του ΣΥΡΙΖΑ, η Νέα Δημοκρατία ως αντιπολίτευση τότε, επέκρινε τις τότε προσπάθειες της κυβέρνησης να θέσει όρια σε εταιρείες, όπως για παράδειγμα η Umber. Την ώρα που το μόνο που διεκδικούσαμε ήταν η δυνατότητα οι Ελληνικές Αρχές, να μπορούν να ασκούν φορολογικούς ελέγχους σε αυτές τις δραστηριότητες.

Σήμερα, έρχεται η ίδια Ευρωπαϊκή οδηγία, που δικαιώνει τις ενέργειες και τις δράσεις της προηγούμενης τότε κυβέρνησης. Ωστόσο, στην Ελλάδα έχει γίνει είδη μια προσπάθεια για να ρυθμιστεί η οικονομία διαμοιρασμού στις μεταφορές συγκεκριμένα, με το ν.4530/2018. Προσπάθεια, την οποία εσείς τότε υπονομέψατε και σήμερα δεν τον εφαρμόζεται τον εν λόγω νόμο, καθόσον δεν ενεργοποιήσετε την ηλεκτρονική πλατφόρμα ελέγχου της ελάχιστης χρονοχρέωσης και δεν ελέγχεται τις εταιρείες διαμεσολάβησης. Υπάρχει λοιπόν ένα σαφές ερώτημα, για το πώς θα μπορούσε να λειτουργήσει, ο σημερινός νόμος στην περίπτωση των μεταφορών.

Έκτον, η δική μας στάση απέναντι στις διατάξεις της διασύνδεσης των POS, και τις ταμειακές είναι, νομίζω γνωστή. Αυτή είναι μια διαδικασία ξεκίνησε από την κυβέρνηση του ΣΥΡΙΖΑ. Είναι, μια απαραίτητη διαδικασία και μια σημαντική διευκόλυνση των φορολογικών αρχών. Σήμερα, το μόνο που θα θέλαμε είναι, μια σαφή τοποθέτηση για το τελικό χρονοδιάγραμμα της διασύνδεσης. Πρέπει κ. Πρόεδρε, επιτέλους, γνωρίζεται και εσείς το αυτό ζήτημα, να ολοκληρωθεί αυτή η διαδικασία.

Έβδομον, νομίζω καταληκτικό, αλλά καίριο είναι. Επανέρχομαι στα ερωτήματα που σχετίζονται με το ΤΑΙΠΕΔ. Το ανέφεραν και άλλοι συνάδελφοι στη χθεσινή συνεδρίαση. Στο παρών σχέδιο νόμου οι προθεσμίες, για τον προσυμβατικό έλεγχο, μοιάζουν να είναι αδικαιολόγητα σφιχτές.

Όγδοον, θέμα όμως που άπτεται για το ΤΑΙΠΕΔ, πάλι. Το ύψος των περιπτώσεων που το Ελεγκτικό Συνέδριο, περιμένουμε και το πόνημα, το πιο αναλυτικό που θα μας έρθει ελπίζω αύριο, για να το γνωρίζουμε στην τελευταία μας Επιτροπή. Το ύψος λοιπόν των περιπτώσεων που το Ελεγκτικό Συνέδριο οφείλει να διεξάγει έλεγχο, μοιάζει να είναι υπερβολικά υψηλό σε σχέση με το σημερινό κατώφλι. Ο κύριος Υπουργός ανέφερε ότι με το παρόν σχέδιο νόμου το ΤΑΙΠΕΔ, εξομοιώνεται με τα όρια του προ συμβατικού ελέγχου με το ευρύτερο δημόσιο.

Σωστά κ. Θεοχάρη;

Κοιτάχτε όμως ποια είναι η διαφορά. Το ΤΑΙΠΕΔ κ. Υπουργέ, είχε χαμηλότερο κατώφλι ελέγχων, ακριβώς επειδή οι συναλλαγές του αφορούσαν την πώληση περιουσιακών στοιχείων του δημοσίου και όχι γενικές δημόσιες συμβάσεις, όπως ισχύει για τους άλλους φορείς του δημοσίου. Αυτή είναι η διαφορά. Για αυτό είναι αναγκαίο να διατηρηθεί αυτό.

Άρα, υπάρχει ανάγκη για αυξημένους κανόνες διαφάνειας σε όλες τις συναλλαγές.

Ένατον, τέλος επανέρχομαι στο κεντρικό ερώτημα που αφορά το ΤΑΙΠΕΔ, το οποίο ο κ. Υπουργός, απέφυγε. Ποιες εταιρείες κύριε Θεοχάρη, αφορά η νομοθετική πρωτοβουλία της Κυβέρνησης, να διευκολύνει την αξιοποίηση κινητών αξιών μέσω χρηματιστηρίου;

Ποιες είναι αυτές οι εταιρείες;

Το λέω αυτό διότι, αναφέρθει ότι οι διατάξεις είναι γενικές και ότι τα άρθρα αυτά θα αφορούν συγκεκριμένες εταιρίες. Αυτά λέει ο κ. Υπουργός. Ο οικονομικός τύπος της χώρας, λέει άλλα. Ο οικονομικός τύπος ονομάζει, τα ΕΛΠΕ, τη ΔΕΠΑ Εμπορίας, ακόμα και το Διεθνές Αερολιμένα Αθηνών, το Ελ. Βενιζέλος. Η προσπάθεια της Κυβέρνησης, θυμίζουν την τροπολογία λίγο πριν κλείσει η βουλή, για το θερινό σκέλος, με τροπολογία σχεδόν μεταμεσονύχτια, που έφερε ο κύριος Χατζηδάκης, ουσιαστικά έδωσε τη δυνατότητα αντίστοιχα με νόμο, με τροπολογία ετερόκλητη και εκποιήθηκαν μετοχές, διατέθηκαν μετοχές με priorities το γνωστό Ταμείο Συντάξεων, εκ Καναδά ορμώμενο.

Άρα, λοιπόν εδώ έχουμε συγκεκριμένες πληροφορίες από τον οικονομικό τύπο της χώρας που λέγεται ΕΛΠΕ, την ΔΕΠΑ Εμπορίας, και το αεροδρόμιο Αθηνών. Η προσπάθεια της Κυβέρνησης να αποφύγουμε την συζήτηση σε αυτήν εδώ την αίθουσα για το αν η διάθεση των μετοχών των συγκεκριμένων εταιρειών, στη συγκεκριμένη, το τονίζω, οικονομική συγκυρία μέσω χρηματιστηρίου είναι σκόπιμη. Όλο αυτό το ότι δεν συζητείται, για μας είναι μη αποδεκτό. Περιμένουμε πραγματικά μία απάντηση και σε αυτή την Επιτροπή από τον κύριο Θεοχάρη.

Σας Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Ευχαριστούμε τον λόγο έχει ο Ειδικός Αγορητής της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ» Παρασκευάς Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

 Να ξεκινήσω, καταρχάς, επί της ψήφου, δεν αιτιολογούμαι, φυσικά, ότι υπάρχει ψήφος υπό προϋποθέσεις, απλά όπως τόνισα και στη χθεσινή συνεδρίαση είναι προφανής η θετική μας στάση όταν συμπληρώνουμε, τροποποιούμε, βελτιώνουμε και διευρύνουμε ένα βασικό πλαίσιο, το οποίο εμείς από το 2013 έχουμε ψηφίσει και έχουμε στηρίξει σε όλες τις φάσεις, ως προς την διαδικασία ενσωμάτωσης στην ελληνική φιλολογική διοίκηση για τη συνεργασία της ολοένα διευρυνόμενης με τις φορολογικές αρχές άλλων χωρών.

Δεν είναι ακριβώς μόνο για την υποχρέωση ως Ευρωπαϊκή Οδηγία αλλά επειδή μας βρίσκει σύμφωνους στο βασικό πλαίσιο. Το οποίο, μάλιστα, όπως είπα χθες στην πρώτη τοποθέτησή μου, έχει ένα ενδιαφέρον σημείο κατά πόσον η Ευρώπη θα φτάσει πιο γρήγορα σε αποτελεσματικά μέσα φορολόγησης των μεγάλων πολυεθνικών κολοσσών, κυρίως, στον τομέα της τεχνολογίας που η φορολόγηση για την οποία γίνεται αρκετά χρόνια τώρα κουβέντα, αλλά τα αποτελέσματα είναι δυσανάλογα μικρά σε σχέση με την συζήτηση που ολοένα διευρύνεται.

Δεν είναι ελληνικό πρόβλημα, είναι πανευρωπαϊκό πρόβλημα, είναι παγκόσμιο πρόβλημα και το μνημονεύω, γιατί πραγματικά έχει τη σημασία του. Και πολλές φορές ο φορολογούμενος πολίτης που από μια παράλειψη του τιμωρείται αυστηρά διατυπώνει εύλογα την απορία ότι ασχολούμαστε και καλά κάνουμε και ασχολούμαστε με τη μικρή μικρομεσαία παράβαση που επιφέρει ένα πρόστιμο ή οτιδήποτε άλλο, αλλά αφήνετε από μπροστά σας να περνάει, μας καταλογίζουν τέτοια ευθύνη όλους άσχετα με το τι αναλογεί στον καθένα μας από αυτή την ευθύνη, για το τι πραγματικά περνάνε από μπροστά μας κολοσσιαία ποσά, για τα οποία αδυνατούμε να δώσουμε απαντήσεις. Και ξανατονίζω ότι δεν είναι πρόβλημα της χώρας αυτό, είναι ένα πρόβλημα γενικότερο αλλά και η χώρα μας μπορεί να συμβάλλει οχλώντας, και πιέζοντας, και προτείνοντας στο να φτάσουμε γρηγορότερα στις επιθυμητές λύσεις.

Δεύτερον. Επί των τριών προτάσεων που πρώτοι εμείς κάναμε να κληθούν η Ένωση Ελληνικών Τραπεζών, η ΑΑΔΕ και το ΤΑΙΠΕΔ, για το οποίο θα αναφερθώ διακριτά στο τέταρτο κεφάλαιο, θα μιλήσω διακριτά για το ΤΑΙΠΕΔ και γενικότερα για την ακίνητη περιουσία, προέκυψε νομίζω ένα συμπέρασμα αβίαστο, κύριε Πρόεδρε. Ότι κάποια στιγμή με πρωτοβουλία σας- και θα σας το υπενθυμίζω και δια ζώσης αλλά και άλλη φορά αλλά με πρωτοβουλία δικιά σας πιστεύω θα υπάρξει στο μέλλον, όχι πολύ αργά αλλά εν πάση περιπτώσει σε ένα εύλογο χρόνο- νομίζω ότι τόσο με την ΑΑΔΕ όσο και με την Ένωση Ελληνικών Τραπεζών η αρμόδια Επιτροπή Οικονομικών έχει πολλά να κουβεντιάσει και νομίζω πρέπει να κληθούν αργότερα, διακριτά και όχι όλοι μαζί, στη γνωστή διαδικασία ακρόασης, γιατί είναι καθαρό ότι έχουμε να κουβεντιάσουμε πάρα πολλά και με την Ένωση Ελληνικών Τραπεζών και με την ΑΑΔΕ. Αφορά το ίδιο το έργο μας, τα εργαλεία του καθενός που πρώτα από όλα είναι η γνώση και η καλή ενημέρωση και νομίζω αβίαστα προέκυψε αυτό από τα ερωτήματα όλων των συναδέλφων, από τις απαντήσεις που εγείρουν καινούργια ερωτήματα. Δεν λέω ότι υπάρχει κάποια κακοπιστία ή δεν καλυφθήκαμε, του εναντίον. Υπάρχουν πάρα πολλά πεδία, λοιπόν, για τα οποία νομίζω θα έχει ενδιαφέρον η Επιτροπή, όλοι οι συνάδελφοι, να έχουμε τη χαρά να τους δούμε και σε ζωντανή παρουσία εδώ- δεν ξέρω αν έχει καταργηθεί ολότελα αυτό- και την ΑΑΔΕ και την Ένωση Ελληνικών Τραπεζών.

Το τρίτο που έχει σχέση με την προηγηθείσα διαδικασία ακρόασης φορέων είναι αυτό που ζήτησα και από τον κύριο Υπουργό. Δηλαδή, να γίνει μια διευκρίνιση- η διευκρίνιση του κυρίου Χίου, όχι ότι δεν χρειαζόταν, ευχαριστούμε τον άνθρωπο για την παρέμβαση του και την εκ νέου διαφώτιση ενός συγκεκριμένου σημείου, θέλουμε όμως κάποιες διευκρινίσεις από τον Υπουργό, πώς ακριβώς έχει αυτό το ζήτημα των 2.000 συναλλαγών και πράξεων, είναι ακριβώς όπως το είπε ο κ. Χίου; Τον ρώτησα και στη διαδικασία ακρόασης φορέων, ότι πιο πολύ η ερώτηση μου απευθύνεται προς τον Υπουργό και δευτερευόντως προς τον κ. Χίου, αν πραγματικά έχει έτσι όπως το έθεσε ο εκπρόσωπος των εκμισθωτών της πλατφόρμας του Airbnb.

Από εκεί και πέρα, η διαδικασία του Airbnb, φυσικά, θέτει τεράστια ζητήματα και θα συμφωνήσω με τον προλαλήσαντα συνάδελφο. Είναι ένα ολόκληρο ζήτημα, για το οποίο υπήρξε στο πλαίσιο της βιώσιμης ανάπτυξης, πραγματικά, μια σύγκρουση πολλών μηνών στο Ευρωκοινοβούλιο. Αυτός ο προβληματισμός δε μπορεί και δεν πρέπει να μας αφήσει αδιάφορους, είμαστε μια χώρα που ο τουρισμός διαρκώς θα έχει ένα δικό του μεγάλο μερίδιο και δε μπορεί κάτω από το άγχος των δημοσιονομικών, κάθε φορά, να παραβλέπουμε την ουσία. Πρέπει να υπάρξουν σοβαρές παρεμβάσεις και σοβαρές συζητήσεις και σοβαρές παρεμβάσεις και νομοθετικές πρωτοβουλίες από την Κυβέρνηση σε αυτό το πεδίο.

Προφανώς, επί των πρώτων άρθρων της Οδηγίας, δεν έχω να πω κάτι, όπως και για τα 3 - 4 άρθρα που αφορούν την διασύνδεση των POS με τη φορολογική διοίκηση. Προφανώς υπάρχει συμφωνία σε αυτά.

Υπάρχει ένα ζήτημα με τα πρόστιμα, κύριε Πρόεδρε, αλλά επειδή, όπως ξέρουμε από το ρεπορτάζ, κύριε Υπουργέ, θα θέλαμε μια επιβεβαίωση, εάν είναι αλήθεια.

Όπως ξέρουμε από το ρεπορτάζ και έχω την εντύπωση ότι θα υπάρξουν εξαγγελίες στη ΔΕΘ –απ’ ότι διαβάζουμε- και θα υπάρξει ένα πιο ολοκληρωμένο πλαίσιο για την καταπολέμηση της φοροδιαφυγής το επόμενο διάστημα;

Έτσι δεν είναι;

Υπάρχει, λοιπόν, ένα ζήτημα, κύριε Πρόεδρε, το ξέρετε από την πολυετή θητεία σας, ολόκληρο με τα πρόστιμα και κατά πόσο τηρείται σε όλα η Αρχή της Αναλογικότητας. Πολλές φορές χάνουμε εύλογα και προφανή έσοδα ως δημόσιο, ακριβώς γιατί ένα εξοντωτικό πρόστιμο δεν επιτρέπει σε έναν πολίτη να μπει σε ρύθμιση. Δεν είναι όλες οι περιπτώσεις ίδιες. Υπάρχουν φορολογικές παραβάσεις που, πραγματικά, δυστυχώς ή ευτυχώς το δημόσιο οφείλει να είναι άτεγκτο. Δεν είναι, όμως, όλες οι περιπτώσεις ίδιες.

Τώρα δεν υπάρχει χρόνος και δεν έχουμε και τέτοιο αντικείμενο στο νομοσχέδιό μας.

Θα συμμετέχουμε παραγωγικά, όπως έχω πει ήδη αρκετές φορές και ειδικά στα δύο πρώτα νομοσχέδια που επεξεργαζόμαστε στο πλαίσιο της Επιτροπής, θα συμβάλλουμε παραγωγικά σε αυτή την κατεύθυνση, με προτάσεις συγκεκριμένες για τον εξορθολογισμό των προστίμων, γιατί είναι πιστεύω μια ουσιαστική πηγή εσόδων και είναι ένα ουσιαστικό εργαλείο στην καταπολέμηση της φοροδιαφυγής.

Πρέπει να είναι εύστοχα εύλογα και να τηρούν την Αρχή της Αναλογικότητας τα πρόστιμα και δίκαια βέβαια, για όλους και κυρίως για αυτούς που πληρώνουν έγκαιρα και στην ώρα τους τις υποχρεώσεις τους.

Άφησα τελευταίες τις διατάξεις που έχουν σχέση με το ΤΑΙΠΕΔ, για να πω, κύριε Πρόεδρε, ότι προφανώς επιφυλασσόμαστε εν όψει και του υπομνήματος της Ένωσης Δικαστών του Ελεγκτικού Συνεδρίου, αλλά και για έναν επιπλέον λόγο. Έχει ήδη ειπωθεί και το ανέφερα και εγώ χθες, από το ρεπορτάζ, ότι ουσιαστικά οι διατάξεις αυτές διευκολύνουν χειρισμούς για το Διεθνή Αερολιμένα Αθηνών, για τον οποίο έχουμε εκφράσει με σαφήνεια την αντίθεσή μας, όπως και τη διαδικασία περαιτέρω αποκρατικοποιήσεων των ΕΛΠΕ.

Υπάρχουν δύο θέματα. Για τον αερολιμένα, έχουμε μιλήσει και θα ξαναμιλήσουμε στην Ολομέλεια. Για τα ΕΛΠΕ, ακούσαμε σήμερα τον Πρόεδρο του Σωματείου Εργαζομένων ΕΛΠΕ, για τον στρατηγικό χαρακτήρα που έχουν τα ΕΛΠΕ. Υπάρχει ένα γενικότερο ζήτημα. Υπάρχει ένα γενικότερο ζήτημα, μέχρι πού πρέπει να φτάσουν οι αποκρατικοποιήσεις;

Εγώ είχα την τύχη, βεβαίως, να είμαι Βουλευτής όταν η χώρα ήρθε αντιμέτωπη με την μεγάλη περιπέτεια των μνημονίων. Ψήφισα, λοιπόν, το πρώτο και το δεύτερο μνημόνιο. Δε μου είναι κάτι άγνωστο όλο αυτό που έχει συμβεί στη χώρα. Έχω ασχοληθεί χρόνια, ξέρω πολύ καλά και δεν ήμουν στο τρίτο μνημόνιο, όταν υπήρξε η πολύ επαχθής εξέλιξη για τη χώρα, δηλαδή της εκχώρησης για 99 χρόνια της δημόσιας περιουσίας.

Νομίζω, λοιπόν, ότι έξω από διατάξεις περί διευκόλυνσης και οτιδήποτε άλλο, θα πρέπει να γίνει μια σοβαρή συζήτηση στη Βουλή και στην Επιτροπή Οικονομικών, κύριε Πρόεδρε, για το μέχρι που φτάνει αυτό το πράγμα. Δεν είναι δυνατόν, δηλαδή, όταν έχεις συγκεκριμένα κέρδη.

Ποιο είναι το κόστος και ποιο είναι το όφελος;

Θα ήθελα να πάρουμε μία άλλη περίπτωση.

Γιατί η ΔΕΗ;

Εγώ είμαι αντίθετος με τη θέση του ΣΥΡΙΖΑ, που λέει να πάει στο 51% η συμμετοχή του δημοσίου. Αρκεί ήδη το 34%, που το καθιστά καταστατική μειοψηφία. Ουσίας είναι το ζήτημα. Ασκεί ή όχι τα δικαιώματά του, αυτό ισχύει και για τα ΕΛΠΕ, το δημόσιο και μια σοβαρή πολιτική μέσω της ΔΕΗ;

Έχει νόημα, για παράδειγμα, να πουλήσουμε κάτι περαιτέρω;

Για ποιο λόγο ακριβώς;

Δεν έχει έσοδα το δημόσιο;

Ακριβώς το ίδιο ισχύει με τα ΕΛΠΕ και με το αεροδρόμιο.

Είχα πει και με αυτό ολοκληρώνω, κύριε Πρόεδρε, ότι από το Διεθνές Αεροδρόμιο μόνο η βελτίωση που είχε υπάρξει το 1995, όχι ο κορμός της σύμβασης, από την οποία έχει έσοδα το Ελληνικό Δημόσιο και έχει αποφέρει μέχρι τώρα στα δημόσιο ταμεία 1 δισεκατομμύριο ευρώ.

Επιφυλάσσομαι μέχρι την 4η συνεδρίαση - β΄ ανάγνωση, αν έχω τα στοιχεία να τα καταθέσω για το τι έχει αποφέρει μέχρι τώρα η συμμετοχή του Δημοσίου στο αεροδρόμιο.

Θα ήθελα να ρωτήσω κάτι. Δηλαδή, λειτουργεί, θυμίζει τίποτα δημόσιο στη λειτουργία του αεροδρομίου και δεν το έχουμε καταλάβει;

Τι, ακριβώς, είναι αυτό που μας οδήγησε, μία επίσπευση, να δώσουμε, να απομειώσουμε περαιτέρω τη συμμετοχή του, όταν αυτή δεν συνιστά κανένα εμπόδιο στη σύγχρονη λειτουργία του και στην ανταπόκρισή του στις σύγχρονες απαιτήσεις και από την άλλη αυτό αποφέρει και κάποια έσοδα στο Δημόσιο;

Νομίζω ότι από την ώρα που η χώρα έχει βγει από τα μνημόνια, δεν ισχύει το «φτου ξελευθέρια». Γνωρίζω πολύ καλά, κύριε Υπουργέ - γι’ αυτό και έκανα αναφορά στη θητεία μου, την περίοδο 2009 – 2014, στη Βουλή - τι συμβαίνει στα δημοσιονομικά, με την εποπτεία που έχει η χώρα, με τις δημοσιονομικές υποχρεώσεις κ.λπ..

Ωστόσο, νομίζω ότι μπορούμε να μετακινήσουμε λίγο τον άξονα της συζήτησης, όταν αφορά περιουσιακά στοιχεία του Δημοσίου. Δεν θα χρησιμοποιήσω τις φράσεις σας «συστημικά» και οτιδήποτε άλλο. Πρέπει να είναι εντελώς σαφές, ποιο είναι το κόστος και ποιο το όφελος σε κάθε πράξη μας. Είναι καιρός να πάρει τον έλεγχο πραγματικά των αποφάσεων το Ελληνικό Δημόσιο, ανεξάρτητα, αν υπήρξε η επαχθής εξέλιξη, ήδη, στο Υπερταμείο.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε Κουκουλόπουλε.

Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κ.Κ.Ε.)»:** Σας ευχαριστώ, κύριε Πρόεδρε.

Θα αξιοποιήσω τον χρόνο της ομιλίας μου στη σημερινή συνεδρίαση της Επιτροπής, όχι τόσο για να κάνω επισημάνσεις επί των άρθρων, ενδεχομένως, αν μου μείνει χρόνος στο τέλος, αλλιώς, θα τοποθετηθώ σε αυτά στην 4η συνεδρίαση - β΄ ανάγνωση του νομοσχεδίου.

Θα ήθελα να αξιοποιήσω τον χρόνο για να αναφερθώ στην πρόταση νόμου, που κατέθεσε η Κοινοβουλευτική Ομάδα του Κ.Κ.Ε., χθες. Την καταθέτουμε, κατ’ επανάληψη, δεν είναι η πρώτη φορά. Και επειδή μέχρι τώρα, όχι μόνο δεν έχει γίνει δεκτή από την Κυβέρνηση, αλλά δεν έρχεται καν προς συζήτηση. Θεωρώ ότι η Επιτροπή Οικονομικών Υποθέσεων είναι η πλέον αρμόδια για να συζητηθεί. Θα κάνω αναφορά στην πρόταση νόμου που καταθέτουμε με την ελπίδα αυτή τη φορά να μη θαφτεί για ακόμη μια φορά στα συρτάρια, αλλά να έρθει, τουλάχιστον, προς συζήτηση.

Θεωρούμε ότι τέτοιου είδους ρυθμίσεις θα έπρεπε να παίρνει αυτή τη στιγμή το Υπουργείο, όταν πραγματικά υπάρχουν πολύ βαριά, σοβαρά οικονομικά αδιέξοδα στη λαϊκή οικογένεια, στις συνθήκες της μεγάλης ακρίβειας.

Η πρόταση νόμου του Κ.Κ.Ε., έχει διατάξεις που στοχεύουν, ακριβώς, στην ανακούφιση της λαϊκής οικογένειας από την υπερχρέωση στην εφορία, τα Ασφαλιστικά Ταμεία, τους ΟΤΑ και τις τράπεζες, προβλέποντας τη δραστική μείωση των χρεών των λαϊκών οικογενειών. Δεδομένο, ότι, μιλάμε για λαϊκές οικογένειες και εισοδήματα που πραγματικά αδυνατούσαν να ανταποκριθούν. Έχουν σηκώσει τα βάρη μιας προηγούμενης κρίσης και σήμερα ουσιαστικά και στις συνθήκες ακόμα της ανάκαμψης, δεν άλλαξε τίποτα για τα δικά τους εισοδήματα, γιατί συνέχισαν να εφαρμόζονται μέτρα, που είχαν υποτίθεται ψηφιστεί για την περίοδο των μνημονίων, αλλά που δεν καταργήθηκαν ποτέ. Δεν επανήλθαν ποτέ τα εισοδήματά τους, δεν επανήλθαν οι μισθοί και μετά απ’ όλες αυτές τις δυσκολίες επωμίστηκαν ξανά τον μεγάλο πληθωρισμό, την ακρίβεια κ.λπ..

Θεωρούμε, λοιπόν, ότι τα μέτρα αυτά είναι επιτακτικά αναγκαία, δεδομένου ότι η μεγάλη πλειοψηφία των λαϊκών νοικοκυριών πνίγεται κυριολεκτικά στα χρέη, τα οποία δε μπορούν να αποπληρώσουν κι έτσι εκατοντάδες χιλιάδες εργαζόμενοι, αυτοαπασχολούμενοι, φτωχοί αγρότες και κτηνοτρόφοι, οδηγούνται κυριολεκτικά σε απόγνωση, με τις πολιτικές που έχουν ακολουθηθεί όλα αυτά τα χρόνια και από τη σημερινή αλλά και από προηγούμενες κυβερνήσεις βέβαια, με σκοπό να στηρίζεται συνεχώς η κερδοφορία του κεφαλαίου και η καπιταλιστική ανάπτυξη και αδιαφορώντας πραγματικά για την επιβίωση των λαϊκών στρωμάτων.

Έτσι, μεταξύ των μέτρων που περιλαμβάνει η πρόταση νόμου, ζητάμε τη διαγραφή του συνόλου των τόκων και των προσαυξήσεων για οφειλές που έχουν γεννηθεί προς την εφορία μέχρι 20.000 ευρώ, καθώς, επίσης, για όσους έχουν ετήσια εισοδήματα έως 20.000 ευρώ να προβλέπεται και η μείωση της αρχικά βεβαιωθείσας οφειλής κατά 30%, ενώ για τους ανέργους η μείωση αυτή να ανέρχεται στο 50%.

Επίσης, προβλέπεται να ρυθμιστούν τα χρέη προς τα ασφαλιστικά ταμεία για τους μη μισθωτούς. Γι’ αυτούς να διαγράφονται οι τόκοι και οι προσαυξήσεις των χρεών τους για ποσά μέχρι 50.000 ευρώ, ενώ για τους ασφαλισμένους στον ΟΓΑ να διαγράφονται οι τόκοι και οι προσαυξήσεις για χρέη μέχρι 20.000 ευρώ. Να καταργηθεί η εισφορά του κλάδου υγείας και να διαγραφούν τα χρέη που έχουν δημιουργηθεί από αυτή.

Επίσης, να χορηγείται σύνταξη σε όσους έχουν συμπληρώσει τις προϋποθέσεις ακόμη και αν έχουν οφειλές προς τα ασφαλιστικά ταμεία, εφόσον αυτές οι οφειλές δεν ξεπερνούν τις 50.000 ευρώ και βέβαια να μπορεί να ρυθμιστεί και το υπόλοιπο της οφειλής τους.

Ακόμα, ζητάμε να δίνεται η δυνατότητα σε δημοτικά συμβούλια, λαμβάνοντας, αν θέλετε, υπόψιν και κοινωνικά κριτήρια, να μπορούν να προβαίνουν σε διαγραφή χρεών για απόρους, για άτομα με αναπηρίες, για πολύτεκνους και τρίτεκνους, για τις μονογονεϊκές οικογένειες και τους μακροχρόνια άνεργους και να δοθεί δυνατότητα, με βάση εισοδηματικά κριτήρια, όταν αποδεικνύεται η οικονομική αδυναμία των λαϊκών οικογενειών, να μπορούν να παρθούν, τέλος πάντων, με γνώμονα την προστασία των λαϊκών οικογενειών κάποια τέτοια μέτρα ελάφρυνσης.

Επίσης και από τις ΔΕΥΑ, να δίνεται η δυνατότητα να διαγράφουν χρέη ολοκληρωτικά ή εν μέρει, καθώς και να δοσοποιούνται οφειλές για επαγγελματίες και αγρότες που αποδεδειγμένα βρίσκονται σε οικονομική αδυναμία να εξοφλήσουν, μια οικονομική αδυναμία που προήλθε και ανεξάρτητα από τη δική τους υπαιτιότητα, εφόσον τα εισοδήματά τους δεν υπερβαίνουν τα 12.000 ευρώ.

Τέλος, υπάρχει μια δέσμη μέτρων ανακούφισης για κάθε είδους χρέη προς τις τράπεζες. Αυτά τα μέτρα αφορούν οικογένειες με ετήσιο οικογενειακό εισόδημα μέχρι 40.000 ευρώ, προσαυξημένο κατά 5.000 ευρώ για κάθε παιδί. Οι προτάσεις αυτές λαμβάνουν υπόψιν ότι την ανακεφαλαιοποίηση των τραπεζών την έχουμε πληρώσει δύο και τρεις φορές από την τσέπη των λαϊκών στρωμάτων, στην πραγματικότητα αυτών που πληρώνουν το μεγάλο όγκο των φορολογικών βαρών. Οπότε, θεωρούμε ότι αυτή τη φορά θα πρέπει να πληρώσουν οι τράπεζες τα σπασμένα αυτής της κρίσης.

Άρα, λέμε ότι θα πρέπει γι’ αυτή την κατηγορία ατόμων να διαγραφούν κάθε είδους τόκοι, πανωτόκια, ανατοκισμοί, που διαμορφώνονται από το αρχικό χρέος. Αν θέλετε, αυτό είναι ένα μεγάλο μέρος των χρεών που έχουν δημιουργηθεί προς τις τράπεζες και ένας λόγος της μεγάλης δυσκολίας να εξυπηρετηθούν τα αρχικά δάνεια που παίρνονται, όταν, βέβαια, με τους ληστρικούς τόκους και τους ανατοκισμούς φτάνουν σε δυσθεώρητα ύψη οι αρχικές οφειλές, που πολλές φορές υπερδιπλασιάζονται τα αρχικά δάνεια που έχουν υπαχθεί.

Βέβαια, μετά από τη διαγραφή και την αφαίρεση αυτών των τόκων και του ανατοκισμού που έχει δημιουργηθεί ζητάμε να διαγράφεται το 50% των χρεών προς τις τράπεζες του αρχικού κεφαλαίου εφόσον το ύψος των δανείων δεν ξεπερνά τις 200.000 ευρώ για τα στεγαστικά δάνεια, τις 30.000 ευρώ για καταναλωτικά και τις 20.000 ευρώ για τις πιστωτικές κάρτες και επαναλαμβάνω για τις κατηγορίες των εισοδημάτων των λαϊκών οικογενειών που περιγράψαμε αρχικά. Όχι, βέβαια, για όλους. Εννοώ, δηλαδή, όχι για τα μεγάλα εισοδήματα, για τις οικογένειες με τα μεγάλα εισοδήματα. Αυτό το ποσό που μένει από τη ρύθμιση να παύει να γεννά τόκους για όσο διάστημα διαρκεί η κρίση και βέβαια, για τους ανέργους να προβλέπεται πλήρης αναστολή πληρωμής για όσο διάστημα διαρκεί η οικονομική κρίση.

Επίσης, υπάρχει μια σειρά μέτρων που αφορά τις οφειλές των ελεύθερων επαγγελματιών, των αυτοαπασχολούμενων επαγγελματιών, προς τις τράπεζες για οφειλές που αφορούν την επαγγελματική τους δραστηριότητα. Σε αυτά προβλέπεται η μείωση των οφειλών τους σε ποσοστό 30%, αν και εφόσον έχουν κλείσει τις επιχειρήσεις τους και είναι άνεργοι η μείωση αυτή να φτάνει και το 50% για δάνεια που φτάνουν μέχρι τις 300.000 ευρώ. Μιλάμε, βέβαια, για επαγγελματίες των χαμηλότερων εισοδημάτων και ειδικά για τις οφειλές των φτωχών αγροτοκτηνοτρόφων και ψαράδων προς τις τράπεζες που σχετίζονται με την επαγγελματική τους δραστηριότητα. Επίσης, να προβλέπεται μείωση στο ποσοστό του 30% και να διασφαλίζεται με ευθύνη του κράτους η παροχή από τα πιστωτικά ιδρύματα και μάλιστα χωρίς υποθήκη ή προσημείωση άτοκων καλλιεργητικών δανείων σε μικρούς και μεσαίους αγρότες και κτηνοτρόφους για την αγορά καλλιεργητικών εφοδίων για την τρέχουσα καλλιεργητική περίοδο, γιατί γνωρίζετε πολύ καλά ότι με τεράστιο κόστος και τις αυξήσεις που υπάρχουν σήμερα στα καλλιεργητικά εφόδια, λιπάσματα, εργαλεία, συνολικά του κόστους, παραγωγής οι πραγματικά φτωχοί και μεσαίοι αγρότες οδηγούνται στο ξεκλήρισμα.

Τέλος, προβλέπεται η αυτοδίκαιη παύση κάθε μορφής πράξης αναγκαστικής εκτέλεσης και πλειστηριασμού από την πλευρά των τραπεζών σε βάρος των οφειλών των λαϊκών οικογενειών για αυτά τα οφειλόμενα ποσά. Βέβαια, αντί γι’ αυτό, σήμερα προχωράνε μια σειρά πλειστηριασμοί -ακόμα και πρώτης κατοικίας- να ξεσπιτώνονται ακόμα και μονογονεϊκές οικογένειες και όλα αυτά με τη συνδρομή της αστυνομίας, αλλά και της πυροσβεστικής, την περίοδο που κατακαιγόταν όλη η Ελλάδα το αστικό κράτος στην πραγματικότητα να κάνει πλάτες στις τράπεζες και στα funds για να ξεσπιτώνονται σε μια τόσο δύσκολη περίοδο για τις λαϊκές οικογένειες.

Προβλέπεται ένα ακόμα άρθρο, παίρνοντας υπόψη κυρίως το γεγονός ότι η Αγροτική Τράπεζα της Ελλάδος είχε υποθηκεύσει τα αγροτικά περιουσιακά στοιχεία των αγροτών για αξία κατά πολύ πολλαπλάσια του ύψους των χορηγηθέντων προς αυτούς δανείων. Προτείνεται ο αυτοδίκαιος περιορισμός του ύψους των απαιτήσεων των πιστωτικών ιδρυμάτων που εξασφαλίζονται με υποθήκη ή με προσημείωση υποθήκης σε βάρος των περιουσιακών στοιχείων κάθε δανειολήπτη στο ύψος του αρχικού ποσού της σύμβασης του δανείου.

Αυτά είναι μια σειρά μέτρα που πραγματικά θεωρούμε ότι θα πρέπει να έρθουν προς συζήτηση και θα πρέπει να γίνουν δεκτά και από την Κυβέρνηση για να υπάρξει μια ουσιαστική, πραγματική ανακούφιση των λαϊκών οικογενειών μαζί αν θέλετε με μια συζήτηση που πρέπει να ανοίξει για σοβαρές ουσιαστικές αυξήσεις στους μισθούς και στις συντάξεις, για εξασφάλιση συλλογικών συμβάσεων εργασίας που να κατοχυρώνουν τους όρους εργασίας των εργαζομένων που σήμερα πραγματικά φτάνουν να αμείβονται με μισθούς που είναι καθηλωμένοι στα προ κρίσης επίπεδα ή έχουν αν θέλετε κατ’ ελάχιστο αυξηθεί, ενώ ο πληθωρισμός και οι αυξήσεις είναι κατά πολύ μεγαλύτερες.

Όλα αυτά τα λέμε και να κλείσω με αυτό επειδή πολλές φορές από τη μεριά της Κυβέρνησης έρχεται ο αντίλογος ότι δεν υπάρχει δημοσιονομικός χώρος για να καλυφθούν αυτού του είδους οι ανάγκες. Εμείς λέμε ότι ο δημοσιονομικός χώρος μπορεί να δημιουργηθεί με τη φορολόγηση του μεγάλου κεφαλαίου, με το να πάψουν οι προκλητικές φοροασυλίες που νομοθετούνται με μια σειρά ειδικών φορολογικών συντελεστών, ειδικά φορολογικά καθεστώτα που απολαμβάνουν συνεχίζουν να απολαμβάνουν οι τράπεζες, συνεχίζουν να απολαμβάνουν μεγάλοι επιχειρηματικοί όμιλοι, συνεχίζουν να απολαμβάνουν προκλητικές φοροασυλίες και απαλλαγές οι εφοπλιστές την ώρα που συνεχώς η Κυβέρνηση και η σημερινή όπως και οι προηγούμενες έκαναν, παρουσιάζονται αδύναμες να ικανοποιήσουν μια σειρά από τέτοια μέτρα που πραγματικά θα ανακουφίσουν σήμερα την λαϊκή οικογένεια.

Ο χώρος που δημιουργείται, το κενό που δημιουργείται, από την προκλητική φοροασυλία, αλλά και τη φοροδιαφυγή, που συνεχίζεται, των μεγάλων επιχειρηματικών ομίλων, θα μπορούσε αυτός ο χώρος, αν καλυπτόταν, να δινόταν γι’ αυτού του είδους τις ελαφρύνσεις των λαϊκών οικογενειών. Και επειδή, βέβαια, ο Υπουργός στην προηγούμενη συζήτηση μας πέταξε το γάντι και είπε ότι αν πραγματικά το ΚΚΕ ενδιαφερόταν για να αντιμετωπιστεί η φοροδιαφυγή αυτών των μεγάλων επιχειρηματικών ομίλων, θα έπρεπε σήμερα να ψηφίζει τη συγκεκριμένη πρόταση νόμου, διότι δεν μπορεί να αντιμετωπιστεί αλλιώς παρά με την ανταλλαγή πληροφοριών μεταξύ των κρατών-μελών, εμείς να κάνουμε ένα άλλο ερώτημα προς τον Υπουργό. Είναι πρώτη φορά που θεσπίζουν τέτοιου είδους μέτρα, στο όνομα υποτίθεται της αντιμετώπισης της φοροδιαφυγής; Γιατί αυτή ποτέ δεν αντιμετωπίζεται, αλλά αντίθετα, κάθε τρεις και λίγο, με νέες Οδηγίες, έρχεστε να επικαιροποιήσετε υποτίθεται τα συστήματα διασύνδεσης ανταλλαγής πληροφοριών, να έρχεστε να εισάγετε νέες ρυθμίσεις, που ουσιαστικά ομολογούν την αναποτελεσματικότητα των προηγουμένων; Γιατί τελικά καλείτε τους εμπρηστές να κάνουν τους πυροσβέστες.

Δεν μπορεί η ΕΕ, η οποία έχει ως θεό της, ως αρχή λειτουργίας της, την ελευθερία κίνησης κεφαλαίων, τον ανταγωνισμό μεταξύ των μεγάλων επιχειρηματικών ομίλων και τη διασφάλιση των κερδών τους, δεν μπορεί εκείνη την ίδια στιγμή να νομοθετήσει μέτρα που στην πραγματικότητα θα βάζουν φραγή και εμπόδιο στους νόμιμους και παράνομους τρόπους που συνυπάρχουν στο σημερινό σύστημα της φοροδιαφυγής και φοροασυλίας του μεγάλου κεφαλαίου, γιατί και αυτά είναι ένα μέσο για να κατοχυρώνονται στην πραγματικότητα τα μεγάλα τους κέρδη, που είναι ο στόχος ύπαρξης και λειτουργίας της Αρχής της ΕΕ.

Ευχαριστώ.

Για τα υπόλοιπα άρθρα και για περαιτέρω επισημάνσεις επί των άρθρων, θα τοποθετηθώ στην επόμενη συνεδρίαση και στην Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κύριε Υπουργέ, τα τελευταία χρόνια, όσο εγώ θυμάμαι, η μεγάλη κουβέντα που ακούμε στην Ελλάδα είναι η φοροδιαφυγή και η φοροδιαφυγή και έχουμε επαναλάβει πολλές φορές, ότι είμαστε υπέρ του κράτους δικαίου, ενός κράτους που έχει ανάγκη την είσπραξη των φόρων, γιατί είναι ένα από τα κύρια έσοδά του. Το κράτος δεν είναι παραγωγός, το κράτος εισπράττει από τα παραγόμενα προϊόντα και από τους εργαζόμενους.

Όμως, θα θέλαμε να ξέρουμε πραγματικά, με ποια στοιχεία έχει εντοπιστεί πλέον και μετατοπιστεί αυτό το υποτιθέμενο φαινόμενο της φοροδιαφυγής στους μικρομεσαίους πλέον, γιατί δεν μιλάμε για τους μεγάλους ομίλους πλέον και για τις μεγάλες επιχειρήσεις, οι οποίοι έχουν ένα σωρό μέσα, με τα οποία μπορούν «να κάνουν μια τρίπλα» στη φοροδιαφυγή. Για παράδειγμα, ανέφερα στην εισαγωγή μου χτες, ότι υπάρχει εταιρεία αναψυκτικών, η οποία φορολογεί τα κέρδη της σε γειτονικές χώρες, όπου η φορολογία είναι μικρότερη, ή αντίστοιχα κάνει αυξομειώσεις των τιμών της ανάλογα με την περίπτωση. Δεν θέλω να αναφέρω όνομα, αλλά είναι γνωστό νομίζω σε όλους και είναι πολλές οι εταιρείες που το κάνουν αυτό. Πώς είναι δυνατόν να γυρνάμε όλη τη χώρα τα τελευταία δέκα χρόνια, εγώ προσωπικά κινούμαι παντού και να μην έχω πλέον αντιμετωπίσει περιπτώσεις όπως παλιότερα, τι μου δίνεις, μετρητά αν δεν σου δώσω απόδειξη ή να κόψεις κάτι, όλοι πλέον σε κυνηγάνε να σου δώσουν απόδειξη.

Δεν υπάρχει φοροδιαφυγή ούτε στον έμπορα, δεν υπάρχει φοροδιαφυγή στον ιδιωτικό υπάλληλο, δεν υπάρχει φοροδιαφυγή στον άνεργο, δεν υπάρχει φοροδιαφυγή σε κανέναν φουκαρά που παίρνει 700 και 1000 ευρώ, σήμερα. Αλλά, τούς έχουμε πείσει ότι υπάρχει, για να αποδέχονται όλες αυτές τις ψηφιακές μεταρρυθμίσεις –όπως τις ονομάζουμε- και να χαίρονται για αυτές, αγνοώντας ότι πλέον η ζωή τους έχει γίνει πιο δύσκολη.

Θα σας πω ένα παράδειγμα που είναι συνέπεια αυτών, άσχετα αν δεν έχει άμεση εφαρμογή με το νομοσχέδιο. Ήρθε φίλος μου από το εξωτερικό –από τη Νότιο Αμερική- και, με τον τρόπο που πλέον έχουν περιοριστεί τα πάντα, ήθελε να στείλει κάποια χρήματα σε γνωστό του στη Θεσσαλονίκη, μέσω μιας τράπεζας. Όταν πήγε να τα καταθέσει, σε δύο τράπεζες, με έκπληξή του διαπίστωσε ότι αν δεν είναι πελάτης της τράπεζας ή αν δεν έχει κάρτα της τράπεζας, δεν μπορεί να καταθέσει έστω 100 ευρώ σε λογαριασμό τρίτων, στην Ελλάδα. Είναι η μόνη χώρα που συμβαίνει αυτό. Τη στιγμή που πήγε να πιστοποιηθεί η συναλλαγή, ο υπάλληλος της τράπεζας του είπε ότι πρέπει να έχει κάρτα της τράπεζας. Δηλαδή, έρχεται ένας ξένος και χρωστάει και πρέπει να πληρώσει, αλλά αν δεν έχει κάρτα δική του, δεν μπορεί να βάλει μετρητά. Δεν υπάρχει χώρα στον κόσμο, που να συμβαίνει αυτό. Αν μού πείτε τη χώρα, να το ψάξουμε.

Λοιπόν, υπάρχει αυτή η μανία να μπουν POS μέχρι και στις λαϊκές αγορές. Και αναφέρω τις λαϊκές αγορές, διότι είναι ίσως από τους τελευταίους τόπους συναλλαγής, με μετρητά, των πολιτών και των παραγωγών - των εμπόρων. Το να κόβουν οι άνθρωποι για 1 και 2 ευρώ POS, να τρέχουν στις τράπεζες για να πληρώνονται, να πληρώνουν ποσοστά σε παρόχους ή σε τράπεζες και τελικά τα πολύ ευτελή κέρδη τους να μειώνονται ακόμα περισσότερο ή αντίθετα, να ανεβαίνουν οι τιμές των προϊόντων, δεν νομίζουμε ότι είναι ένας τρόπος που καταπολεμά τη φοροδιαφυγή.

Και να σας πω και κάτι ακόμα. Αν πάρουμε τον Ποινικό Κώδικα, θα δείτε ότι, έμμεσα, στις περιπτώσεις των φτωχοποιημένων ανθρώπων, το άρθρο 377 έχει προσδιορίσει την κλοπή ή υπεξαίρεση αντικειμένων ευτελούς αξίας σαν πράξη ατιμώρητη, λέγοντας ότι εάν η πράξη, η λεγόμενη ανάγκη, οδηγεί το φυσικό πρόσωπο για να επιβιώσει, να αναπροσαρμόσει τον τρόπο που θα κινηθεί, αποσπώντας ένα προϊόν για ίδια κατανάλωση ή για τροφή, εκείνη τη στιγμή, ακόμα και παράνομα –κι αυτό μην το παρεξηγήσετε- δεν το θεωρεί πράξη ποινικά κολάσιμη. Θέλω να πω ότι ακόμα κι αν κάποιος προσπαθήσει να αποκρύψει 1, 2 ή 3 ευρώ, σε μια λαϊκή αγορά, είναι ήδη φτωχοποιημένος, δεν μπορεί να πληρώσει τα σχολεία των παιδιών του, δεν έχει πρόσβαση στην υγεία κ.λπ.

Νομίζω ότι η φοροδιαφυγή εντοπίζεται στις μεγάλες επιχειρήσεις, στα μεγάλα τραστ και σε όλους όσοι έρχονται υποτίθεται να επενδύσουν, αλλά, τελικά, μόνο να αποκομίζουν κέρδη θέλουν.

Είμαστε η χώρα που είναι πρώτη στον πληθωρισμό, τον τελευταίο μήνα και προσπαθούμε να πιέσουμε τον κόσμο να ενταχθεί σε ψηφιακά συστήματα -μία με τα POS, μία με τις ταυτότητες.

Δεν θα μπω στον τρόπο διαδικασίας για το πώς λειτουργούν τα POS, ποιος ελέγχει τις τιμές, αν οι πάροχοι είναι νόμιμοι ή παράνομοι, αν θα πρέπει να ξέρει ο έμπορος, που χρησιμοποιεί το POS, αν έχει διακοπεί η σύμβασή του ή αν θεωρείται παράνομος για το κράτος και θα πρέπει ο άνθρωπος να είναι γνώστης αυτού, αλλιώς κινδυνεύει με πρόστιμο που μπορεί να φτάνει τα 5.000 ευρώ. Αυτά είναι πράγματα, τα οποία είναι δυσεπίλυτοι γρίφοι για τους Έλληνες, οι οποίοι, δυστυχώς, σήμερα, και στη μεγάλη τους πλειοψηφία, δεν είναι και τόσο καταρτισμένοι με όλα τα θέματα –είτε ψηφιακά είτε ηλεκτρονικά είτε οτιδήποτε.

Αυτό είναι ένα θέμα που νομίζουμε ότι πρέπει να σταματήσει εδώ που είναι. Νομίζουμε ότι έχει διεισδύσει αρκετά αυτή η ιστορία του POS. Ξαναλέω ότι διευκολύνει πολλούς ανθρώπους και άλλους τούς δυσκολεύει. Μέχρι εδώ έχει μπει, όσο έχει μπει, αρκετά. Δεν θα πρέπει να επεκταθεί περισσότερο στην καθημερινότητά μας. Και μιλάω για τις καθημερινές μικρές συναλλαγές.

Να πάμε, όμως, στο μεγάλο θέμα, που για μένα είναι το ΤΑΙΠΕΔ και στο οποίο σωστά άκουσα από δύο προηγούμενους ομιλητές να λένε για την προαποφασισθείσα διάθεση μετοχών του 30%, που έχει το δημόσιο, στο Χρηματιστήριο.

Ξέρουμε ότι αυτή τη στιγμή η σχέση είναι 25% - αν θυμάμαι καλά - το Υπερταμείο, 30% το Δημόσιο και δυο ή τρεις ιδιώτες, ένας από αυτούς είναι ο κύριος Κοπελούζος, ο οποίος έχει και τη διαχείριση των αεροδρομίων σε συνεργασία με την Fraport.

Η αποτίμηση που έχει γίνει για αυτό το κερδοφόρο «Ελευθέριος Βενιζέλος»- γιατί όλοι λένε ότι είναι κερδοφόρο -είναι ότι αυτό το 30% αν μπει στο Χρηματιστήριο, θα φτάσει να αποδώσει στο δημόσιο γύρω στα 1,5 δις. Αν κάνω λάθος διορθώστε με. Δεν είναι ακόμα προσδιορισμένο. Αποτιμούν οικονομικοί κύκλοι. Και λέμε εμείς. Δεν κερδίζει το Δημόσιο κάθε χρόνο χρήματα από αυτή τη συμμετοχή; Ποιος είναι ο λόγος να δοθεί στους ιδιώτες πλέον η δυνατότητα να έχουν την πλειοψηφία του πακέτου αυτού και για ποιο λόγο ιδιώτες σε πολλές επιχειρήσεις έρχονται να μπουν μετά μανίας όπως έγινε με τη ΛΑΡΚΟ; Η ΛΑΡΚΟ πουλήθηκε 9 εκατομμύρια ευρώ αν θυμάμαι καλά. Είναι η χρήση ευκαιρία του ελληνικού κράτους με το σιδηρονικέλιο και όλα τα παράγωγα αυτού. Για ποιο λόγο οι ιδιώτες έρχονται και έχουμε πει στον κόσμο ότι είναι εταιρείες προβληματικές και έρχονται τρέχοντας να τις πάρουν και μετά μεταμορφώνονται σε προσοδοφόρες επιχειρήσεις; Το Αεροδρόμιο μας λοιπόν είναι μία επιχείρηση που λειτουργεί αυτή τη στιγμή σε ένα καλό ισοζύγιο. Έχει φτάσει σε ένα καλό επίπεδο. Σίγουρα υπάρχουν υπερβολές από τη Fraport και τον ιδιώτη που την διαχειρίζεται. Γιατί αν έχετε μάθει ή αν έχετε δει πλέον, εάν πας να αφήσεις κάποιον επιβάτη και αργήσεις πάνω από 5- 10 λεπτά, αρχίζει χρονοχρέωση ενός ευρώ νομίζω το λεπτό. Το ίδιο γίνεται και στα άλλα περιφερειακά αεροδρόμια. Πλέον αρχίζει η απληστία του ιδιωτικού τομέα στο θέμα του κέρδους. Δεν υπάρχει ένας έλεγχος σε ότι θέλουν να κάνουν. Είμαστε σε ένα τόπο όπου έρχονται πολλές πτήσεις για να μεταβούν από τη Νότια Αμερική, από τη Βόρεια Αμερική, από την Ασία σε άλλους προορισμούς. Για ποιο λόγο εμείς να αφαιρέσουμε τη δυνατότητα από το κράτος να έχει έσοδα, τα οποία είναι ετήσια και χωρίς μειωτική διάθεση. Δηλαδή, κάθε χρόνο η άνοδος των κερδών είναι σταθερή. Νομίζουμε, λοιπόν, ότι γενικά με το ΤΑΙΠΕΔ πρέπει να συντρέξουν πολλές προϋποθέσεις και να προσπαθήσουμε με πολλούς τρόπους να αποσυνδέσουμε την περιουσία αυτή - ειδικά την περιουσία που είναι κρατική και προς όφελος των Ελλήνων - από τα υπερταμεία και από τα μνημόνια και να μπορέσει το κράτος να διαχειριστεί πράγματα. Μάλιστα σε ένα ποσοστό στα κέρδη τους - όπως και θα έπρεπε και το αεροδρόμιο - προσέφεραν και σε οργανισμούς του δημοσίου. Ένα 10%, αν θυμάμαι καλά, πήγαινε εκεί. Κάτι που έχει σταματήσει τώρα.

Αυτά είναι σε βασικές γραμμές που θέλουμε να πούμε για το νομοσχέδιο και στο τέταρτο κύκλο θα μιλήσουμε και για τα άλλα άρθρα.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κι εμείς ευχαριστούμε κύριε Κόντη.

Το λόγο έχει ο κ. Φωτόπουλος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Πέρκα Θεοπίστη (Πέτη), Μαμουλάκης Χαράλαμπος (Χάρης), Φερχάτ Οζγκιούρ, Χαρίτσης Αλέξανδρος (Αλέξης), Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Κόντης Ιωάννης, Χαλκιάς Αθανάσιος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Νατσιός Δημήτριος, Καζαμίας Αλέξανδρος και Χουρδάκης Μιχαήλ.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΑΚΟΣ ΒΕΛΟΠΟΥΛΟΣ»)**: Σας ευχαριστώ κύριε Πρόεδρε. Εμείς από τη μεριά μας θα προσπαθήσουμε να είμαστε σύντομοι και περιεκτικοί. Θα ασχοληθούμε, όπως ορίζει η Επιτροπή, με τα κατ’ άρθρον αντικείμενα.

Σύμφωνα με το άρθρο 1 και το άρθρο 2 νομίζω ότι δεν χρειάζεται κάποιος ιδιαίτερος σχολιασμός. Μας ενημερώνει για την ενσωμάτωση της Ευρωπαϊκής Οδηγίας. Το άρθρο 2 ορίζει το αντικείμενο του παρόντος νομοσχεδίου.

Το άρθρο 3 ουσιαστικά μας μιλάει για την επέκταση της διοικητικής συνεργασίας μεταξύ των ελληνικών φορολογικών αρχών και λοιπών κρατών. Το περιεχόμενο, λοιπόν, του άρθρου 3, ουσιαστικά αφορά ενσωμάτωση Ευρωπαϊκού Δικαίου και εκπλήρωση δικαιϊκής υποχρέωσης. Η επέκταση αυτή της συνεργασίας και στους έμμεσους φόρους θεωρούμε και εμείς ότι θα διευκολύνει τις φορολογικές αρχές να συλλέγουν, να διασταυρώνουν και να επεξεργάζονται στοιχεία, τα οποία αφορούν υποθέσεις φοροδιαφυγής και τα οποία έχουν διακρατικό χαρακτήρα. Ως γνωστόν οι υποθέσεις, οι οποίες έχουν διακρατικό χαρακτήρα είναι εύλογο να έχουν μεγάλη φορολογητέα ύλη και μεγάλο φορολογικό ενδιαφέρον. Άρα, μέχρι εδώ θεωρούμε ότι το παρόν άρθρο είναι προς τη σωστή κατεύθυνση.

Άρθρο 4. Ουσιαστικά χαρακτηρίζει και έχει ορισμούς για την ανταλλαγή πληροφοριών. Τυπικό είναι το περιεχόμενο, δεν νομίζω ότι εδώ πέρα θα σταθούμε ιδιαίτερα ως Ελληνική Λύση.

Άρθρο 5. Ορισμός της εύλογης συνάφειας στην ανταλλαγή πληροφοριών και εδώ ουσιαστικά αφορά ενσωμάτωση της ευρωπαϊκής Οδηγίας, της οποίας σκοπός είναι η οριοθέτηση του πλαισίου μέσα στο οποίο θα κινηθούν οι ελληνικές φορολογικές αρχές. Δεν νομίζω ότι έχουμε καμία διαφωνία, όπως και στο άρθρο 6 στο οποίο ουσιαστικά υπάρχει μια τροποποίηση στο λεκτικό της διάταξης, χωρίς να τροποποιείται το περιεχόμενό της.

Άρθρο 7. Ορίζει προθεσμίες για την παροχή των πληροφοριών και ουσιαστικά προσαρμόζει το ελληνικό δικαιϊκό φορολογικό στις φορολογικές αρχές, στις προθεσμίες αυτές και συγκεκριμένα για τους τρεις μήνες.

Άρθρο 8. Εφαρμογή και προϋποθέσεις της αυτόματης ανταλλαγής πληροφοριών. Εδώ οι παρατηρήσεις τις οποίες έχουμε να κάνουμε, είναι οι εξής. Ενσωματώνεται και εδώ όπως και στα προηγούμενα, αυτούσιο το άρθρο της ευρωπαϊκής οδηγίας, το οποίο είναι ανερμήνευτο και το οποίο ορίζει επακριβώς άλλης φύσεως οικονομικές αξιώσεις και δικαιώματα, χωρίς να μας εξηγεί χωρίς να μας λέει ποιες είναι αυτές οι άλλης φύσεως οικονομικές αξιώσεις, με αποτέλεσμα να καθίσταται ασαφής η διάταξη και οι κοινοποιούμενες πληροφορίες.

Άρθρο 9. Δεν νομίζω, ότι εδώ πέρα έχω να κάνω κάποιο άλλο σχόλιο. Ουσιαστικά και εδώ μιλάει για το τρίμηνο και εδώ ορίζει τις προθεσμίες. Εδώ δεν έχουμε κάποια αντίρρηση.

Άρθρο 10. Ορίζονται οι προϋποθέσεις αυτόματης ανταλλαγής και το πλαίσιο των πληροφοριών. Αυτό στο οποίο θα πρέπει να σταθούμε και το οποίο ουσιαστικά είναι μια πληγή για την ελληνική φορολογική νομοθεσία, είναι οι υπερεξουσιοδοτήσεις οι οποίες παρέχονται τόσο στον υπουργό οικονομίας όσο και στο διοικητή της ΑΑΔΕ και συγκεκριμένα, στον υπουργό εθνικής οικονομίας παρέχει τη δυνατότητα με δική του απόφαση να καθορίζονται εξαιρετικά σημαντικά στοιχεία, όπως είναι οι προϋποθέσεις για να αναζητηθούν τα όσα στοιχεία ορίζονται για τις διαδικασίες δέουσας επιμέλειας και για τις απαιτήσεις υποβολής στοιχείων. Αυτά θεωρούμε, ότι θα έπρεπε να έχουν καθοριστεί με το νομοσχέδιο και όχι να είναι στη διακριτική ευχέρεια του υπουργείου εθνικής οικονομίας. Αυτό το βλέπουμε συνέχεια, γι’ αυτό και βλέπουμε καθημερινά ΚΥΑ και διάφορες υπουργικές αποφάσεις.

Άρθρο 11. Ουσιαστικά πρόκειται για επικαιροποίηση ενός άρθρου, στο οποίο προστίθεται το άρθρο 9γ και το οποίο αναφέρεται στο πεδίο εφαρμογής και για την υποχρεωτικότητα των αυτόματων ανταλλαγών.

Άρθρο 12. Παρουσία σε διοικητικές υπηρεσίες και συμμετοχή σε διοικητικές έρευνες. Φαίνεται ότι με το παρόν άρθρο, παρέχεται η δυνατότητα διενέργειας συνέντευξης με φυσικά πρόσωπα. Εδώ όμως θα έπρεπε να καθορίζεται ποιες είναι αυτές οι διαδικασίες, ποια θα είναι τα οφέλη από την ανταλλαγή αυτή και πόσο θα μας κοστίζει.

Άρθρο 13. Ταυτόχρονοι έλεγχοι. Ουσιαστικά αφορά και η ένσταση η δική μας, η παρατήρηση δική μας είναι στο κομμάτι της διασύνδεσης, δηλαδή τι θα γνωστοποιήσει στην αιτούσα αρχή και αν οι 60 μέρες φτάνουν για την λήψη της πρότασης. Είναι θεμιτός ο ορισμός της συγκεκριμένης ημερομηνίας των 60 ημερών, δεν ορίζεται όμως ποιες θα είναι οι κυρώσεις σε περίπτωση που οι 60 μέρες δεν τηρηθούν.

Άρθρο 14. Ουσιαστικά προβλέπεται η δυνατότητα διενέργειας και αναλύει τη διαδικασία των κοινών ελέγχων. Σε κάθε κράτος μέλος στο οποίο διεξάγονται δραστηριότητες κοινού ελέγχου, η αρμόδια αρχή του εν λόγω κράτους μέλους διορίζει εκπρόσωπο, ο οποίος είναι υπεύθυνος για την εποπτεία και τον συντονισμό του ελέγχου. Με ποια κριτήρια θα ορίζεται ο εκπρόσωπος; Για πόσο διάστημα θα διαρκεί ο έλεγχος και πόσο θα κοστίζει και ποιες θα είναι οι απολαβές; Ούτε αυτά καθορίζονται από το εν λόγω νομοσχέδιο. Πάμε πάλι σε αυτό το οποίο είπαμε νωρίτερα, για τις υπερεξουσίες τις οποίες δίνετε.

Άρθρο 15. Γνωστοποίηση πληροφοριών και εγγράφων. Εδώ τίθεται ένα θέμα, οι πληροφορίες οι οποίες κοινοποιούνται μεταξύ των κρατών μελών σύμφωνα με το άρθρο 9α, αν χρησιμοποιούνται για τους σκοπούς αξιολόγησης των υψηλών κινδύνων.

Ρυθμίζεται, δηλαδή, ένα πολύ ευρύ φάσμα σχετικά με τη χρήση αυτών των πληροφοριών και εδώ υπάρχει μια φοβία δική μας αν θα παραβιάζεται το περιουσιακό και το φορολογικό απόρρητο.

Άρθρο 16, εδώ, ουσιαστικά, είναι η επιλογή τού να υπάρχουν τυποποιημένα έντυπα σε όλη αυτή τη διαδικασία. Επί της αρχής δεν φαίνεται να έχει κάτι το οποίο θα μπορούσαμε να έχουμε αντιρρήσεις, αλλά επειδή «ο διάβολος κρύβεται στις λεπτομέρειες» θα θέλαμε να δούμε κάποιο τέτοιο έντυπο, γιατί πολλά έχουμε ακούσει και πολλά έχουμε διαβάσει το τελευταίο διάστημα. Το ίδιο ισχύει και για το άρθρο 17 για τις ρυθμίσεις. Είναι μια τυπική διάταξη και τίποτα περισσότερο.

Άρθρο 18, επί της ουσίας, με την προτεινόμενη ρύθμιση δίνεται η δυνατότητα στις τράπεζες, στις οποίες έχουμε δώσει πολύ μεγάλες αρμοδιότητες, να διαχειρίζονται πάρα πολύ ευαίσθητα προσωπικά δεδομένα, τόσο των φυσικών προσώπων, όσο και των επιχειρήσεων. Αυτό θέλει μια προσοχή ως προς τη διαχείριση των δεδομένων, τα οποία έχουν οι τράπεζες.

Άρθρο 19, θεωρούμε ότι η παρούσα ρύθμιση θα ενισχύσει τις τράπεζες και εδώ είναι θέμα προσωπικών δεδομένων. Και εδώ θέλει πολύ μεγάλη προσοχή, υπό την έννοια ότι οι τράπεζες, ούτως η άλλως, έχουν βρεθεί τα τελευταία χρόνια να παραβιάζουν τον ευρωπαϊκό κανονισμό και το ν.4624/2019.

Άρθρο 20, αφορά τα πρόστιμα, τα οποία θα επιβάλλονται και η δική μας ευαισθησία βρίσκεται στο γεγονός εάν τα συγκεκριμένα πρόστιμα θα αφορούν σε πλατφόρμες ή θα επεκταθούν και σε άλλους, οι οποίοι δεν θα έχουν τη δυνατότητα να ανταποκριθούν σε τέτοια πρόστιμα. Ουσιαστικά, θα κλείσει επιχειρήσεις, θα κλείσει μικροεπιτηδευματίες.

Άρθρο 21, εδώ δεν νομίζω ότι χρειάζεται κάτι ιδιαίτερο, υπό την έννοια ότι η φορολογική διοίκηση, ούτως η άλλως, έχει πρόσβαση. Με το συγκεκριμένο, όμως, άρθρο ανοίγει μια «κερκόπορτα», στο οποίο εφιστούμε την προσοχή, υπό την έννοια ότι θα υπάρχει ο κίνδυνος παραβίασης της ατομικότητας. Γιατί, ουσιαστικά, θα μπορεί να λαμβάνει στοιχεία, αν και το κάνει – το ξέρουμε όλοι – αυτήν τη στιγμή η φορολογική διοίκηση, τα οποία δεν βασίζονται σε επίσημες πληροφορίες, αλλά σε πλατφόρμες.

Άρθρο 23, εδώ, στεκόμαστε στο σημείο το οποίο λέει «επιβάλλεται η κύρωση της διακοπής της πρόσβασης στους ιστοτόπους των ψηφιακών πλατφορμών από τους παρόχους υπηρεσιών διαδικτύου με καταστατική έδρα ή με τόπο πραγματικής διοίκησης ή μόνιμη εγκατάσταση στην Ελλάδα, όταν η πρόσβαση διενεργείται από τη Διεύθυνση Διαδικτυακού Πρωτοκόλλου, διεύθυνση IP». Ποιος διασφαλίζει εδώ ότι κάποιος, ο οποίος χρησιμοποιεί ένα VPN δεν θα μπορεί να αποκρύψει τη διαδικτυακή του διεύθυνση, την ΙΡ του; Δεν ξέρω αν αυτό είναι εφικτό. Δεν γίνεται.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών)**: Απλώς, επειδή είναι τεχνικό θέμα, η πλατφόρμα αποκλείεται, όχι ο κάθε πελάτης.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Για την πλατφόρμα μιλάω, κ. Υφυπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών)**: Η πλατφόρμα, αν έχει VPN η AMAZON για να βρει τους πελάτες της, είναι εκτός διαδικτύου. Δεν μπορεί να κυκλοφορεί το VPN της ΑΜΑΖΟΝ. Δεν έχει νόημα.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Είναι κατανοητό, αλλά δεν υπάρχει μόνο η ΑΜΑΖΟΝ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών)**: ΑΜΑΖΟΝ, BOOKING, όλες αυτές οι μεγάλες πλατφόρμες, αυτές αποκλείουμε.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Δεν είναι μόνο αυτές. Άρα αυτό το οποίο θέλω να πω είναι ότι σε περιπτώσεις στις οποίες υπάρχει «κακοπροαίρετη» επιχείρηση ή επιχείρηση η οποία δεν είναι αυτού του μεγέθους, δεν θα μπορούμε να επιβάλουμε κυρώσεις. Αυτό θα πρέπει να το δούμε.

Άρθρο 24, ουσιαστικά υπάρχουν εξουσιοδοτήσεις προς τα υπουργεία και τους υπουργούς. Εδώ θα πρέπει να πούμε ότι υπάρχουν κενά. Παρότι είμαστε, εκ των πραγμάτων, από θέσεις κατά των εξουσιοδοτικών διατάξεων προς υπουργούς και υπουργεία, θα πρέπει να πούμε ότι εδώ, με τη συγκεκριμένη ρύθμιση, ορίζει ότι τόσο ο Διοικητής της ΑΑΔΕ, όσο και οι αρμόδιοι υπουργοί μπορούν να ορίσουν κεντρικές υπηρεσίες διασύνδεσης εκτός των ήδη προβλεπόμενων. Αυτό θα πρέπει να το δούμε και θα πρέπει να δούμε τι «παραθυράκια» ανοίγει.

Άρθρο 25. Εδώ, στεκόμαστε στο σημείο, ότι ένας φορέας εκμετάλλευσης μπορεί να βασίζεται σε τρίτο πάροχο υπηρεσιών για την εκπλήρωση των υποχρεώσεων δέουσας επιμέλειας. Ποιος είναι αυτός ο πάροχος; Ποιος ορίζει ποιες θα είναι οι υπηρεσίες και ποιος ορίζει τη διασφάλιση των δεδομένων; Επίσης, ορίζεται ως ανώτατη διάρκεια τήρησης των αρχείων από τους δηλούντες φορείς εκμετάλλευσης στα 10 έτη. Θεωρούμε, ότι είναι πάρα πολύ μεγάλο χρονικό διάστημα για τη διατήρηση των αρχείων. Δεν συνάδει και με την επιταγή παραγραφής.

Έρχομαι τώρα στα άρθρα 26 έως 29 για να το συντομεύσω λίγο που ουσιαστικά είναι τεχνικά άρθρα. Δεν θα μπω στη διαδικασία να σχολιάσω τεχνικά άρθρα. Αυτά τα οποία θα σταθώ είναι στο εξής: Ξέρουμε όλοι πάρα πολύ καλά και στεκόμαστε στα πρόστιμα, τα οποία επιβάλλει ή θέλει να επιβάλει. Ξέρω κύριε Υπουργέ, ότι έχετε τη διάθεση να ξεφύγουμε από το κομμάτι των προστίμων. Δηλαδή, θέλω να πω, ότι η φορολογική διοίκηση να είναι πιο εκπαιδευτική. Θα πρέπει να δούμε τη διαδικασία κύριε Υπουργέ, στο να προειδοποιούμε και μία και δύο και τρεις φορές γιατί τα τεχνικά προβλήματα είναι μέσα στη ζωή. Είναι άλλο και το ξέρετε πάρα πολύ καλά, η συνειδητή μη διαβίβαση ή η συνειδητή απόκρυψη στοιχείων και είναι άλλο το τεχνικό πρόβλημα. Εδώ θα πρέπει να προειδοποιούμε. Θα πρέπει να κάνουμε μια αυτοματοποιημένη διαδικασία ακόμα και στην ημέρα ή στις δυο μέρες στις οποίες κάποια μηχανή δεν στέλνει ή κάποιο POS δεν στέλνει, να ενημερώνεται ο φορολογούμενος, είτε αυτός είναι φυσικό πρόσωπο, είτε νομικό πρόσωπο, πριν μπούμε στη διαδικασία των προστίμων και να τον καλούμε να δικαιολογήσει τις πράξεις αυτές.

Τέλος, στα άρθρα 30 έως 36 που αφορούν το ΤΑΙΠΕΔ, εμείς είμαστε κάθετα αντίθετοι. Εδώ, δεν θα κάνω ανάλυση κατ’ άρθρων γιατί ούτως η άλλως έχω κάνει κατάχρηση του χρόνου σας. Στο ΤΑΙΠΕΔ έχει μεταφερθεί ένα πολύ μεγάλο μέρος της κινητής και ακίνητης περιουσίας της χώρας. Αυτό έγινε όμως με τη μορφή των εγγυήσεων. Με την παρούσα ρύθμιση ουσιαστικά μπαίνουμε σε μια διαδικασία - και θα το πω κι ας φανεί άσχημο – «ξεπουλήματος των ασημικών». Πρόθεσή μας είναι το ελληνικό κράτος να εκμεταλλευτεί με το βέλτιστο τρόπο την περιουσία του, να αποπληρώνει τις οφειλές του, να αποπληρώνει τα χρέη του μέσα από αυτή τη διαδικασία και όχι να ξεπουλάει τα ασημικά του.

Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε κ. Φωτόπουλε. Συνεχίζουμε τον Ειδικό Αγορητή της Κοινοβουλευτικής Ομάδας «Δημοκρατικό Πατριωτικό Κίνημα “Νίκη”, με τον κ. Ανδρέα Βορύλλα. Έχετε το λόγο για δέκα λεπτά.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ – ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κυρίες και κύριοι συνάδελφοι, η «ΝΙΚΗ» είναι αποφασισμένη να συμβάλλει στη δημοσιονομική σταθερότητα της χώρας και στην πρόοδο της ελληνικής κοινωνίας. Θα εργαστεί έχοντας σαν στόχο να επισημαίνει τις λανθασμένες πολιτικές της Κυβέρνησης κάνοντας όμως παράλληλα ουσιαστικές προτάσεις και ψηφίζοντας εκείνα τα νομοσχέδια που προωθούν την προκοπή και ευημερία του ελληνικού λαού. Στο πλαίσιο αυτό εκφράζει τη θετική της άποψη για τα άρθρα εκείνα που ενσωματώνουν στο ελληνικό δίκαιο την Οδηγία του 2021/514 σχετική με τη διοικητική συνεργασία μεταξύ των κρατών μελών της Ευρωπαϊκής Ένωσης στο τομέα της φορολογίας.

Συγκεκριμένα για το άρθρο 3 του νομοσχεδίου. Η επέκταση της ανταλλαγής πληροφοριών μεταξύ των κρατών μελών με θέματα ΦΠΑ, δασμών και ειδικών φόρων κατανάλωσης, θα επιφέρει σημαντικά οφέλη στην προσπάθεια των ελεγκτικών αρχών για την αντιμετώπιση και πάταξη της φοροδιαφυγής. Πρέπει όμως οι πληροφορίες αυτές να μη διαχέονται σε κατά τόπους εφορίες και ελεγκτικά κέντρα που διενεργούν αποσπασματικούς ελέγχους χωρίς να έχουν σε γνώση τη συνολική εικόνα του φορολογούμενου.

Για το άρθρο 4 της νέας διάταξης, ορίζεται η έννοια της αυτόματης ανταλλαγής. Συμφωνούμε με την ψήφιση της διάταξης και ζητούμε τη θεσμοθέτηση της υποχρεωτικής ηλεκτρονικής διασταύρωσης όλων των πληροφοριών σε αντιπαραβολή με τις υποβαλλόμενες φορολογικές δηλώσεις.

Για το άρθρο 5. Συμφωνούμε με το άρθρο 5 του νομοσχεδίου για τον ορισμό της έννοιας εύλογης συνάφειας, διότι πρέπει να προστατευτούν και τα δικαιώματα των φορολογουμένων.

Υπήρχαν περιπτώσεις που ζητήθηκαν από άλλα κράτη μέλη μεταξύ άλλων και στοιχεία που δεν άπτονταν αποκλειστικά στην εξακρίβωση φορολογικών θεμάτων. Ως εκ τούτου ήταν αναγκαίο να αποσαφηνιστεί ότι θα παρέχονται πληροφορίες που ανταποκρίνονται αποκλειστικά και μόνο σε φορολογικούς σκοπούς.

Τα άρθρα 6, 12 έως 19 του νομοσχεδίου διευρύνουν τη συνεργασία μεταξύ των κρατών μελών με επίσημη παρουσία αλλοδαπών υπαλλήλων σε διοικητικές υπηρεσίες και διοικητικές έρευνες. Ρητά παρέχεται το δικαίωμα σε υπαλλήλους ξένων φορολογικών αρχών να εξετάζουν φακέλους και να κάνουν συνεντεύξεις με το πρόσωπο που ερευνάται στην Ελλάδα και αντίστοιχα δικαιώματα για τους ελεγκτές της ΑΑΔΕ στο εξωτερικό. Πρόκειται για από κοινού αντιμετώπιση παραβατικών συμπεριφορών σε χώρες της Ευρωπαϊκής Ένωσης. Επίσης, προβλέπονται διαδικασίες για τη διενέργεια ελέγχων σε κράτη μέλη με σκοπό τον καλύτερο έλεγχο των διασυνοριακών συναλλαγών και την αποτελεσματική πάταξη της φοροδιαφυγής πανευρωπαϊκά.

Παρά την επιφύλαξη που πρέπει να εκφράσουμε για τη δυνατότητα υποβολής αιτήματος από άλλο κράτος μέλος να διενεργήσει διοικητική έρευνα στην ελληνική επικράτεια συμφωνούμε διότι τελικώς δίνεται το δικαίωμα στην ελληνική φορολογική αρχή να απορρίψει το αίτημα με την υποχρέωση μόνο της άμεσης αιτιολόγηση της απόφασής της.

Συμφωνούμε με το άρθρο 7, διότι η θεσμοθέτηση αυστηρού πλαισίου για τον μέγιστο χρόνο έξι μηνών εντός του οποίου η ελληνική αρχή μπορεί να ανταποκρίνεται σε αιτήματα παροχής πληροφοριών αποτελεί μια ουσιαστική συνθήκη ώστε να παρέχονται σύντομα οι κατάλληλες πληροφορίες σε χρόνο που μπορούν να προκύψουν ουσιαστικά φορολογικά αποτελέσματα και όχι εκ των υστέρων και μάλιστα όταν κινδυνεύουν σοβαρές υποθέσεις να υποπέσουν στο παραγραφή.

Συμφωνούμε με τη διάταξη του άρθρου 8, διότι διευρύνονται οι κατηγορίες εισοδήματος και κεφαλαίου που μπορούν να αποτελέσουν αντικείμενο ανταλλαγής πληροφοριών μεταξύ των κρατών μελών. Ταυτόχρονα και η κοινοποίηση του ΑΦΜ καθιστά εφικτή την ταυτοποίηση του φυσικού ή νομικού προσώπου ώστε να διενεργηθεί εκ του ασφαλούς οποιοσδήποτε φορολογικός έλεγχος.

Συμφωνούμε με το άρθρο 9 του νομοσχεδίου, διότι οι διασυνοριακές αποφάσεις και οι εκ των προτέρων συμφωνίες ενδοομιλικής τιμολόγησης συμβάλλουν στον καλύτερο έλεγχο της διακίνησης των αγαθών μεταξύ των κρατών μελών.

Με τα άρθρα 10, 20 έως 23 και 25 του νομοσχεδίου θεσμοθετείται μια αυτόματη ανταλλαγή πληροφοριών των διαχειριστών πλατφορμών με τις φορολογικές αρχές όλων των κρατών μελών και καθιερώνεται η τυποποίηση της συνεργασίας αυτής ώστε η συμμόρφωση των διαχειριστών πλατφορμών να γίνεται σε νέα πρότυπα. Δηλαδή, επιβάλλονται υποχρεώσεις στους διαχειριστές πλατφορμών που δραστηριοποιούνται στην Ευρωπαϊκή Ένωση ανεξαρτήτως της έδρας τους, οι οποίοι πλέον οφείλουν να συλλέγουν και να κοινοποιούν στις φορολογικές αρχές δεδομένα σχετικά με τους πωλητές που αξιοποιούν τις πλατφόρμες για να δραστηριοποιούνται σε τομείς όπως μισθώσεις ακίνητης περιουσίας και μέσων μεταφοράς, παροχής προσωπικών υπηρεσιών και πώληση αγαθών. Η χορήγηση αυτών των δεδομένων επιτρέπει τον ακριβέστερο προσδιορισμό της φορολογητέας ύλης κυρίως σε σχέση με το φόρο εισοδήματος και τον ΦΠΑ και παράλληλα βοηθά στον εντοπισμό και την αντιμετώπιση μορφών φορολογικής απάτης, φοροδιαφυγής και φοροαποφυγής. Είναι άρθρα που πρέπει να ψηφιστούν γιατί ενσωματώνουν το κοινοτικό δίκαιο στην ελληνική νομοθεσία και συμβάλλουν περαιτέρω στην πάταξη της φοροδιαφυγής κυρίως από βραχυχρόνιες μισθώσεις Airbnb.

Με το άρθρο 11 του νομοσχεδίου προσδιορίζονται τα στατιστικά στοιχεία που συγκεντρώνονται σε ετήσια βάση από την αρμόδια αρχή δηλαδή από τη διεύθυνση οικονομικών σχέσεων που είναι χρήσιμα και σχετικά με τις αυτόματες ανταλλαγές. Τα στατιστικά στοιχεία πρέπει συνεχώς να βελτιώνονται γιατί έτσι αποδεικνύεται ότι προκύπτει ουσιαστικό όφελος με την αξιοποίηση της ανταλλαγής πληροφοριών που υπερκαλύπτει τις διοικητικές και λοιπές δαπάνες. Επομένως συμφωνούμε με το άρθρο αλλά ζητούμε λογοδοσία και απτά αποτελέσματα γιατί έτσι θα πετύχουμε την επίτευξη του στόχου μείωσης της φοροδιαφυγής.

Σε σχέση με τα άρθρα 26 έως 30, η Kυβέρνηση καθυστέρησε σημαντικά να προβεί στην υποχρεωτική διασύνδεση ταμειακών μηχανών με τα συστήματα πληρωμών μέσω πιστωτικών και χρεωστικών καρτών.

Για το άρθρο 31 του νομοσχεδίου η Kυβέρνηση μεταθέτει την είσπραξη οφειλομένων τελών παρεπιδημούντων στους Δήμους στο τέλος του Οκτωβρίου 2023 για το έτος 2022 και τους μήνες Ιανουάριο έως Σεπτέμβριο του 2023.

Είναι λυπηρό που δεν διευθετήθηκαν όλες οι εκκρεμότητες, ώστε έγκαιρα να αποδοθούν τα χρήματα στους Δήμους τη στιγμή που πρέπει οι Δημοτικές Αρχές να ολοκληρώσουν την εκτέλεση του Προϋπολογισμού τους ενόψει και των επικείμενων Δημοτικών και Περιφερειακών εκλογών.

Δεν συμφωνούμε με τη μετάθεση και καταψηφίζουμε το άρθρο.

Για το άρθρο 32 του νομοσχεδίου προβλέπεται η χρονική επέκταση έως και το 2025 της συγκεντρωτικής καταγραφής σε έναν Κωδικό Προϋπολογισμού του Προγράμματος Δημοσίων Επενδύσεων. Ήδη, όμως, σύμφωνα με τις διατάξεις του ν.4270/2014, άρθρο 55 το Υπουργείο Οικονομικών καθορίζει την αναλυτική και όχι συγκεντρωτική ταξινόμηση των εσόδων και των δαπανών του Προγράμματος Δημοσίων Επενδύσεων του Κρατικού Προϋπολογισμού.

Διαφάνεια σημαίνει καταγραφή και όχι συγκεντρωτική καταγραφή. Θέλουμε αναλυτική καταγραφή, ώστε να διευκολύνεται ο ενδελεχής έλεγχος κάθε πίστωσης.

Επομένως καταψηφίζουμε, γιατί θεωρούμε ότι είναι προς λάθος κατεύθυνση.

Για τα άρθρα 33 έως 35 του νομοσχεδίου η «ΝΙΚΗ» καταγγέλλει τη μεθοδευμένη προσπάθεια της Kυβέρνησης να ενσωματώσει μια απαράδεκτη διάταξη που ουσιαστικά ανοίγει την κερκόπορτα της μελλοντικής πώλησης επιχειρήσεων φιλέτων μέσω του Χρηματιστηρίου και αποκτά το ΤΑΙΠΕΔ το δικαίωμα να αξιοποιεί κινητές αξίες που διαθέτει, να συνάπτει συμβάσεις αναδοχής κινητών αξιών, δηλαδή, το ΤΑΙΠΕΔ αποκτά τη δυνατότητα να κάνει τοποθετήσεις στο Χρηματιστήριο με τους όρους και κανόνες που ισχύουν για όλες τις επιχειρήσεις, κυρίως, ως προς τη διασφάλιση της αξίας των μετοχών. Η διάταξη αυτή αποτελεί πιθανό προάγγελο της πώλησης κορυφαίων επιχειρήσεων του Δημοσίου μέσω του Ελληνικού Χρηματιστηρίου, όπως ο Αερολιμένας Αθηνών «ΕΛΕΥΘΕΡΙΟΣ ΒΕΝΙΖΕΛΟΣ», τα ΕΛΠΕ και άλλα.

Επομένως, τα άρθρα αυτά κατηγορηματικά είναι ανεπίτρεπτα και πρέπει να καταψηφιστούν.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Εμείς ευχαριστούμε, κύριε Βορύλλα και κλείνει ο κύκλος με τον Ειδικό Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» κύριο Αλέξανδρο Καζαμία, αφού του ευχηθούμε για την ονομαστική του εορτή χρόνια πολλά.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Σας ευχαριστώ, κύριε Πρόεδρε. Είναι πολύ συγκινητικό, να είστε καλά και εσείς και οι υπάλληλοι της Βουλής που από ό,τι φαίνεται και αυτοί το θυμήθηκαν και όλοι να είστε καλά και να χαίρεστε τους δικούς σας.

Έρχομαι τώρα στη διαδικασία.

Θα ήθελα εισαγωγικά να υπενθυμίσω ότι διατηρούμε επιφύλαξη για την ψήφιση του νομοσχεδίου στην Ολομέλεια και επίσης θα ήθελα να συνοψίσω, ότι φυσικά η «ΠΛΕΥΣΗ ΕΛΕΥΘΕΡΙΑΣ» συμφωνεί με νομοσχέδια και με οποιεσδήποτε διατάξεις και μέτρα έχουν σκοπό την πάταξη της φοροδιαφυγής.

Επίσης, θεωρούμε ότι η διακρατική συνεργασία στο πλαίσιο της Ευρωπαϊκής Ένωσης προς αυτό τον σκοπό είναι ευνόητη και θεμιτή, ιδίως για την έρευνα των σχέσεων μεγάλων επιχειρήσεων με την Εφορία και για την εξασφάλιση των μέγιστων δυνατών εσόδων, όπως ορίζει ο νόμος για το ελληνικό κράτος.

Αυτά εννοούνται για εμάς, ωστόσο έχουμε διατυπώσει και χθες στην πρώτη συνεδρίαση της Επιτροπής και στη διάρκεια άλλων ευκαιριών τις επιφυλάξεις μας για το κατά πόσο οι γραφειοκρατικές διαδικασίες που υπάρχουν σε αυτό το νομοσχέδιο μπορούν πραγματικά να συμβάλλουν με σημαντικό τρόπο στην πάταξη της φοροδιαφυγής, τουλάχιστον, σε αισθητό μέγεθος.

Δεν θα αναφερθώ σε κάθε άρθρο ξεχωριστά, αλλά θα αναφερθώ ειδικά στα άρθρα με τα οποία έχουμε διαφωνίες για την οικονομία του χρόνου.

Κατ΄ αρχήν, θα ήθελα να προβώ σε μία γενική παρατήρηση που έχει να κάνει και με τη στάση που παίρνουμε απέναντι στο νομοσχέδιο συνολικά που αφορά τον τρόπο με τον οποίο ενσωματώνεται η Οδηγία 514 στην ελληνική νομοθεσία μέσα από αυτό το νομοσχέδιο.

Όπως γνωρίζουμε όλοι η ενσωμάτωση μιας Οδηγίας της Ευρωπαϊκής Ένωσης δεν είναι μια μηχανική διαδικασία, αλλά προϋποθέτει εναρμόνιση των διατάξεων της Οδηγίας αυτής με το ενιαίο σύστημα του Ελληνικού Εθνικού Δικαίου. Διάβασα προσεκτικά την Οδηγία 514 της Ευρωπαϊκής Ένωσης του 2021 και παρατήρησα με μεγάλη έκπληξη ότι στη συντριπτική πλειονότητα των διατάξεών της πρόκειται για απλή μετάφραση στην ελληνική γλώσσα.

Θα θέλαμε να υπήρχε μια πιο, αν θέλετε, έντεχνη και επεξεργασμένη διαδικασία ενσωμάτωσης της Οδηγίας αυτής στο ελληνικό νομικό σύστημα δικαίου. Επίσης, στη διαδικασία αυτή πιστεύουμε ότι υπάρχουν περιθώρια σοβαρά, ούτως ώστε κάποιες από τις επιφυλάξεις που εκφράζουμε εμείς, να μπορούν να εκφραστούν χωρίς να απορριφθεί στο σύνολό της η Οδηγία της Ευρωπαϊκής Ένωσης.

Επίσης, στο πλαίσιο αυτής της μηχανικής διαδικασίας, θέλω να πω ότι, ως καλός γνώστης της αγγλικής γλώσσας, παρατήρησα ότι υπάρχουν και κάποιες ατυχείς ή εν πάση περιπτώσει όχι απλές περιπτώσεις μετάφρασης, άμεσης μετάφρασης από τα αγγλικά στα ελληνικά, οι οποίες συχνά ή δεν έχουν νόημα ή δημιουργούν τη δυνατότητα διαφορετικής ερμηνείας στην ελληνική γλώσσα. Θα φέρω δύο παραδείγματα, ενδεικτικά, για να καταλάβουμε. Η έννοια της εύλογης συνάφειας που ορίζει το άρθρο 5 είναι κεντρική στο νομοσχέδιο. Στο πρωτότυπο το αγγλικό η έννοια αυτή ορίζεται ή μάλλον διατυπώνεται με τις λέξεις forcible relevance. Forcible relevance δεν σημαίνει ακριβώς εύλογη. Η λέξη forcible είναι κάτι που προβλέπουμε, δεν έχει να κάνει με το αν είναι εύλογο ή όχι. Relevance και συνάφεια, επίσης, έχουν κάποια διαφορά. Εν πάση περιπτώσει, επειδή είναι κεντρική η έννοια, θέλω να επισημάνω την επιφύλαξη μας απέναντι στην μεταφραστική διαδικασία που έχει μεσολαβήσει.

Μια πιο εξόφθαλμη περίπτωση είναι η αναφορά στο άρθρο 8 στην παράγραφο 6. Είναι στη σελίδα 9 στο νομοσχέδιο στη φράση «δικαιώματα», ότι περιλαμβάνονται στα ερευνητέα στοιχεία και τα δικαιώματα. Υπάρχει η λέξη δικαιώματα έτσι γενικώς. Δικαιώματα τώρα είναι ανθρώπινα δικαιώματα, είναι δικαιώματα πολιτικά, οικονομικά, τι δικαιώματα ακριβώς; Προσέτρεξα στο πρωτότυπο και βρήκα ότι αυτό αναφέρεται στη λέξη royalties, η οποία έχει σχέση με τα πνευματικά δικαιώματα. Royalties έχουν οι μουσικοί, οι καλλιτέχνες, οι συγγραφείς. Η μετάφραση στην προκειμένη περίπτωση είναι ατυχής. Θα πρότεινα, συνεπώς, αν ο κ. Υφυπουργός ενδιαφέρεται, να λάβει υπόψη του αυτές τις παρατηρήσεις και ενδεχομένως, να υπάρξει μια επεξεργασία στο πλαίσιο βελτίωσης της απόδοσης κάποιων όρων στην ελληνική γλώσσα.

Περνάω τώρα στα άρθρα, για τα οποία εμείς έχουμε εκφράσει συγκεκριμένη επιφύλαξη. Ιδιαίτερα η διαδικασία των μικτών ελέγχων, είναι μία διαδικασία η οποία μας δημιουργεί ανησυχίες και έχουμε, ήδη, από χθες, εκφράσει επιφυλάξεις ως προς αυτήν. Θεωρούμε, δηλαδή, ότι είναι μια υπερβολικά γραφειοκρατική διαδικασία. Ότι πιθανόν να γίνει πεδίο εκμετάλλευσης από κράτη του ευρωπαϊκού βορρά, για να διεξάγουν ελέγχους στην Ελλάδα. Ότι θα με βάση το προηγούμενο των ελέγχων που έκανε η Τρόικα στα υπουργεία μας, ότι θα δημιουργήσει μια σημειολογία και έναν συμβολισμό, ο οποίος δεν είναι πολύ θετικός και φοβόμαστε, επίσης, ότι η Ελλάδα θα κάνει σπανίως χρήση αυτής της διαδικασίας απέναντι σε ισχυρές χώρες της Ευρώπης, ενώ οι ισχυρές χώρες της Ευρώπης θα κάνουν, πιθανόν, εκτεταμένη χρήση του. Αυτό δεν είναι καλό, κατά τη γνώμη μας, για τις χώρες του ευρωπαϊκού νότου και από αυτή την άποψη τα άρθρα 12 και 14 μάς βρίσκουν, ιδιαιτέρως, επιφυλακτικούς.

Με μεγάλο ενδιαφέρον άκουσα, όπως είμαι σίγουρος ότι όλα τα μέλη της Επιτροπής το έκαναν, τις παρατηρήσεις του κυρίου Χίου για τους εξαιρούμενους φορείς και ιδιαίτερα για τους φορείς που εξαιρούνται αν έχουν διεκπεραιώσει παραπάνω από 2.000 συναλλαγές. Αυτό, πραγματικά, μας δημιουργεί απορία. Έχουμε και εμείς ανάλογες επιφυλάξεις και φοβόμαστε ότι πιθανόν με τον τρόπο αυτόν, μεγάλες επιχειρήσεις να μπορούν να εξαιρεθούν κάποιων διαδικασιών που προβλέπει το νομοσχέδιο και κατά συνέπεια, να καταντήσει το νομοσχέδιο, μάλλον, μεροληπτικό κατά των μικρότερων διαχειριστών πλατφόρμας.

Επίσης, θα ήθελα να αναφερθώ ιδιαίτερα στις τελευταίες διατάξεις του νομοσχεδίου, και ειδικότερα στο κεφάλαιο 4, το οποίο δεν εμπίπτει στην Οδηγία της Ευρωπαϊκής Ένωσης - είναι επιπλέον διατάξεις του Υπουργείου Εθνικής Οικονομίας και Οικονομικών - και ιδιαιτέρως στις διατάξεις 33 με 35 που αφορούν την αξιοποίηση, την πώληση περιουσιακών στοιχείων του ΤΑΙΠΕΔ.

Εδώ, όπως γνωρίζουμε ήδη, υπάρχει μία αναθεώρηση του ρόλου του Ελεγκτικού Συνεδρίου και επίσης, όπως ειπώθηκε νωρίτερα σήμερα στην Επιτροπή, η Ένωση Δικαστικών Λειτουργών του Ελεγκτικού Συνεδρίου, το διοικητικό της συμβούλιο, έστειλε επιστολή χθες, με την οποία εκφράζει την απορία του γιατί δεν εκλήθη να εκφέρει τις απόψεις του στη διαδικασία ακρόασης φορέων.

Θα ήθελα να διαβάσω εδώ από την επιστολή αυτή δύο κρίσιμες παραγράφους, οι οποίες μας βρίσκουν σύμφωνους ως προς τον τρόπο με τον οποίο έχει χρησιμοποιηθεί η διαδικασία της ακρόασης φορέων, αλλά και στο περιεχόμενο. Διαβάζω από την επιστολή του Διοικητικού Συμβουλίου της Ένωσης Δικαστικών Λειτουργών του Ελεγκτικού Συνεδρίου. Λένε εδώ, ότι :

«Μολονότι το αντικείμενο των τελευταίων αυτών διατάξεων - και αναφέρονται στις διατάξεις 33 και 35 - άπτεται ευθέως της συνταγματικής αποστολής του Ελεγκτικού Συνεδρίου, σύμφωνα δε με την αιτιολογική έκθεση του σχεδίου νόμου, οι συγκεκριμένες διατάξεις προτείνονται σε συμμόρφωση με τα πρακτικά της 20ής γενικής συνεδρίασης της Ολομέλειας του Δικαστηρίου της 17ης Οκτωβρίου 2022, με τα οποία κρίθηκε ότι οι ρυθμίσεις για την τότε επιδιωχθείσα τροποποίηση του ν.3986/2011, δεν εναρμονίζονται επαρκώς με το άρθρο 98 του Συντάγματος. Διαπιστώνουμε, ότι για τις αντίστοιχες διατάξεις του υπό επεξεργασία σχεδίου νόμου, ούτε η Ολομέλεια του Ελεγκτικού Συνεδρίου έχει γνωμοδοτήσει, ούτε στην Ένωση Δικαστικών Λειτουργών του Ελεγκτικού Συνεδρίου έχει επί του παρόντος απευθυνθεί πρόσκληση να εκφέρει τις απόψεις της κατά τη διαδικασία ακρόασης των εξωκοινοβουλευτικών φορέων. Σκόπιμο, λοιπόν, θα ήταν, να μας δοθεί η δυνατότητα να εκφραστούμε για τις προτεινόμενες διατάξεις των άρθρων 33 και 35 του σχεδίου νόμου, όχι μόνο διότι δεν συνάδει με τη θεσμική υπόσταση του Ελεγκτικού Συνεδρίου, διατάξεις που άμεσα το αφορούν να συζητούνται χωρίς τη συμμετοχή των δικαστικών λειτουργών του δικαστηρίου».

Θέλω εδώ να κλείσω λέγοντας, ότι μας εξέπληξε το γεγονός, ότι ενώ οι εκπρόσωποι του Ελεγκτικού Συνεδρίου μιλούν για μια διαδικασία, η οποία δεν εναρμονίζεται επαρκώς με το άρθρο 98 του Συντάγματος, από την άλλη, κατά τη διάρκεια της ακρόασης φορέων, η εκπρόσωπος του ΤΑΙΠΕΔ μίλησε για την υιοθέτηση της προθεσμίας των 48 ωρών, ως κάτι το οποίο έχει συμφωνηθεί, όπως είπε, με το Ελεγκτικό Συνέδριο. Αυτό μας δημιουργεί ανησυχίες, διότι βλέπουμε εδώ ότι δεν υπάρχει εναρμόνιση ανάμεσα στο τι είναι αυτό που ισχυρίζεται το ΤΑΙΠΕΔ και τι ισχυρίζεται το Ελεγκτικό Συνέδριο. Και για άλλους λόγους, όμως, οι διατάξεις 33 - 35 μας βρίσκουν επιφυλακτικούς.

Σταματώ εδώ για να μην κάνω κατάχρηση του χρόνου. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Ευχαριστούμε κύριε Καζαμία.

Πριν δώσω το λόγο στον Υφυπουργό Εθνικής Οικονομίας, τον κ. Θεοχάρη, έχει εγγραφεί στους ομιλητές ο συνάδελφος κ. Καράογλου, στον οποίο θα δώσω το λόγο για να τοποθετηθεί.

**ΘΕΟΔΩΡΟΣ ΚΑΡΑΟΓΛΟΥ :** Ευχαριστώ πολύ κύριε Πρόεδρε. Μια και είστε νεοεκλεγείς Πρόεδρος, μέσα από την καρδιά μου σας εύχομαι θερμά συγχαρητήρια και καλή επιτυχία, για την οποία, βέβαια, πρέπει να πω ότι είμαι σίγουρος ότι δεν θα υπάρξει κανένα πρόβλημα και θα έχετε μια πολύ καλή επιτυχία στις υποχρεώσεις σας και στα καινούργια καθήκοντα που αναλάβατε.

Τώρα, μια που είναι η πρώτη μου τοποθέτηση μετά την νέα κοινοβουλευτική θητεία, θέλω μέσα από την καρδιά μου να ευχηθώ σε όλους τους συναδέλφους καλό αποκαλόκαιρο, καλό φθινόπωρο, γιατί από μεθαύριο μπαίνουμε και επισήμως στην περίοδο του φθινοπώρου και βεβαίως, μια καλή κοινοβουλευτική περίοδο, με διάλογο, με ηρεμία, με σύνεση, χωρίς υπερβολές, χωρίς ψέματα, χωρίς αχρείαστες εντάσεις, χωρίς τοξικότητα. Γιατί, άλλωστε, πρέπει να θυμίσω σε όλους συναδέλφους, ότι δεν είναι προεκλογική περίοδος, έχουμε τέσσερα χρόνια για τις επόμενες εκλογές, οπότε είναι καλό να συζητάμε με ηρεμία, με επιχειρήματα και χωρίς να δημιουργούμε εντάσεις.

Καταρχάς, θα κάνω μια γενική τοποθέτηση για τα ζητήματα οικονομίας και αμέσως μετά θα έρθω στο νομοσχέδιο, πάντοτε εντός του χρόνου που ευγενώς ο κύριος Πρόεδρος μου διέθεσε. Να πω, λοιπόν, ότι έχουμε τα επίσημα απολογιστικά στοιχεία του πρώτου επταμήνου από το Υπουργείο Εθνικής Οικονομίας. Σύμφωνα με αυτά τα επίσημα στοιχεία η πορεία της οικονομίας μας είναι πάρα πολύ καλή και αυτό αποδεικνύεται με συγκεκριμένα στοιχεία, τα οποία υπάρχουν. Για παράδειγμα, το έλλειμμα το αντίστοιχο επτάμηνο του 2022 ήταν 4,5 δισεκατομμύρια, ο Προϋπολογισμός για το 2023 προέβλεπε ότι το πρώτο επτάμηνο θα έχουμε έλλειμμα 2,3 δις και τελικά είχαμε πολύ μικρότερο έλλειμμα στα 1,4 δις. Το πρωτογενές πλεόνασμα το αντίστοιχο επτάμηνο του 2022 όχι μόνο δεν είχαμε πλεόνασμα αλλά είχαμε και έλλειμα 1,2 δις, ο προϋπολογισμός του για το 2023 προέβλεπε για το αντίστοιχο επτάμηνο πλεόνασμα πρωτογενές 1,8 δις και τελικά κλείσαμε με 3 δις 555 εκατομμύρια. Επίσης, είχαμε πολύ αυξημένα φορολογικά έσοδα. Είχαμε δηλαδή 33,7 δισεκατομμύρια συν 7,5% περισσότερο από τον στόχο όπως υπήρχαν στον προϋπολογισμό του 2023 και βεβαίως για να προλάβω κάποιους πονηρούς ή καλοθελητές, οι οποίοι θα πουν, ορίστε αποδεικνύεται ότι αυξάνουν τα φορολογικά έσοδα άρα φορολογείτε υπερβολικά τον ελληνικό λαό, θα έλεγα ότι αυτή η αύξηση οφείλεται σε συγκεκριμένους λόγους. Πρώτον, στην εκτεταμένη χρήση πιστωτικής κάρτας που αυτό είναι μια κατάκτηση και θεωρώ ότι με αυτό τον τρόπο υπάρχει μια σημαντική συμβολή στην αντιμετώπιση της φοροδιαφυγής. Δεύτερον, στα αυξημένα έσοδα από τον τουρισμό και τρίτον, στην ανάπτυξη και τις επενδύσεις που είναι μια πραγματικότητα στην ελληνική οικονομία.

Θα κλείσω τη γενική μου τοποθέτηση λέγοντας ότι ο τουρισμός που είναι η βαριά βιομηχανία της χώρας εξελίσσεται πάρα πολύ θετικά, αφού στο πρώτο επτάμηνο σύμφωνα με τα επίσημα στοιχεία έχουμε αριθμό αυξήσεων μεγαλύτερο κατά 10% από το 2019, που ήταν ιστορικά η καλύτερη χρονιά, η χρονιά ρεκόρ του ελληνικού τουρισμού και αυτό που είναι πιο σημαντικό, γιατί υπάρχει και ένα άλλο μέγεθος που έχει πολύ μεγάλη σημασία, σε ότι αφορά τον τουρισμό, είναι τα έσοδα. Τα έσοδα, λοιπόν, σε σχέση με το 2019 στο πρώτο επτάμηνο ήταν +19% σε σχέση πάντοτε με το 2019, δηλαδή, περίπου 3 δισεκατομμύρια περισσότερα από την αντίστοιχη περίοδο του 2019. Αυτά ως γενική τοποθέτηση για την οικονομία γιατί θεωρώ ότι όταν συζητάμε ένα νομοσχέδιο του Υπουργείου Οικονομικών θα έπρεπε να έχουμε και μια γενική εικόνα της οικονομίας.

Όσον αφορά στο διά ταύτα, στο νομοσχέδιο του Υπουργείου Οικονομικών σχετικά με την αντιμετώπιση της φοροδιαφυγής. Ο τελικός στόχος του νομοσχεδίου είναι η πάταξη της φοροδιαφυγής μέσω της βελτίωσης της αποτελεσματικότητας του ελεγκτικού μηχανισμού και της διοικητικής συνεργασίας στον τομέα της φορολογίας. Αξιοποιούνται ψηφιακά εργαλεία με σκοπό την ανταλλαγή πληροφοριών και την αποτελεσματική συνεργασία μεταξύ των φορολογικών αρχών των κρατών μελών της Ευρωπαϊκής Ένωσης. Καθίσταται άμεσα εφικτός ο εντοπισμός αδήλωτων εισοδημάτων και ο περιορισμός της φοροδιαφυγής από τις συναλλαγές που διεξάγονται μέσα από ψηφιακές πλατφόρμες, καθώς τα δεδομένα που θα συλλέγονται από τις πλατφόρμες αυτές θα χρησιμοποιούνται για την εκτίμηση και την επιβολή κάθε είδους φόρων, δασμών ή εισφορών κοινωνικής ασφάλισης. Πρέπει δε, να τονίσω στο σημείο αυτό ότι για τους παραβάτες προβλέπονται κυρώσεις και πρόστιμα που ξεκινούν από 100 ευρώ και μπορούν να φθάσουν μέχρι και τα 500.000 ευρώ σωρευτικά.

Τι προβλέπει η ενσωμάτωση της συγκεκριμένης Οδηγίας; Την οποία συζητούμε και που βεβαίως, όπως είπα και πιο πριν, έχει ως σκοπό να αντιμετωπίσει τη φοροδιαφυγή εντός των χωρών της Ευρωπαϊκής Ένωσης. Η Οδηγία 54/2021 προβλέπει μια σειρά από ρυθμίσεις που αφορούν σε εισόδημα που αποκτάται από διασυνοριακές και μη δραστηριότητες στους κλάδους, μίσθωση ακίνητης περιουσίας, είτε αφορά κατοικία, εμπορικά ακίνητα, χώρους στάθμευσης, προσωπική υπηρεσία, πώληση αγαθών ή μίσθωση οποιουδήποτε μέσου μεταφοράς. Υπάρχουν και εξαιρέσεις, που πολύ σωστά θα έπρεπε να υπάρχουν στην Οδηγία αυτή, δηλαδή, επιχειρήσεις και πωλητές που διεξάγουν λιγότερες από 30 συναλλαγές ετησίως μέσω της πλατφόρμας από τις οποίες εισέπραξαν λιγότερα από 2.000 ευρώ. Επιχειρήσεις ή πωλητές που διεξάγουν στον τομέα της μίσθωσης ακίνητης περιουσίας συναλλαγές που είναι περισσότερες από 2.000 ετησίως, όπως αναφέρεται στο κείμενο της Οδηγίας για να αποφευχθούν περιττές δαπάνες συμμόρφωση των πολιτών και ασχολούνται με την ενοικίαση ακινήτων, όπως για παράδειγμα, οι αλυσίδες ξενοδοχείων ή οι ταξιδιωτικοί πράκτορες.

Έρχομαι τώρα σε ένα πάρα πολύ σημαντικό ζήτημα, ένα ζήτημα που δυστυχώς τόσα χρόνια δεν έχει λυθεί για τη χώρα μας και θα συμβάλει καθοριστικά στην αντιμετώπιση της φοροδιαφυγής. Είναι η διασύνδεση των POS με τις ταμειακές μηχανές. Ενόψει λοιπόν της διασύνδεσης αυτής των POS με τις ταμειακές μηχανές θεσπίζεται η υποχρέωση των παρόχων υπηρεσιών πληρωμών μέσω κάρτας να συμμορφώνονται προς τις απαιτήσεις λειτουργίας και διασύνδεσης των POS με την Ανεξάρτητη Αρχή Δημοσίων Εσόδων και αντίστοιχα των επιχειρήσεων να χρησιμοποιούν POS που πληρούν τις προϋποθέσεις αυτές.

Επίσης, προβλέπεται η υποβολή πλήρους συμμόρφωσης από την πλευρά των παρόχων, η οποία θα δημοσιοποιείται στον ιστότοπο της ΑΑΔΕ. Η μη υποβολή της δήλωσης συνεπάγεται την παύση νόμιμης λειτουργίας των POS καθώς και πρόστιμα έως και 200.000 ευρώ για τους παρόχους και έως 10.000 για τις επιχειρήσεις που εξακολουθούν να χρησιμοποιούν ακατάλληλα POS.

Και στο δια ταύτα και κλείνοντας συμπερασματικά για να είμαι και εντός του πλαισίου του χρονικού διαστήματος που μου έχετε ορίσει, κύριε Πρόεδρε.

Αναφέρθηκα πριν στην καλή πορεία της οικονομίας και αναφέρομαι σε ένα γενικό ζήτημα, ένα θέμα που αφορά όλους τους συναδέλφους και όλα τα κόμματα διαχρονικά ότι πρέπει να υπάρχει μια διαρκής μάχη κατά της φοροδιαφυγής. Εφαρμόζουμε λοιπόν στην πράξη πολιτικές κοινωνικής δικαιοσύνης, διότι η πάταξη της φοροδιαφυγής είναι το στοίχημα της τετραετίας που ξεκίνησε. Λύνουμε ή προσπαθούμε να συμβάλουμε στη λύση του γρίφου της φοροδιαφυγής και στήνουμε μπλόκο σε όσους διακινούν μαύρο χρήμα. Με τον τρόπο αυτό επιτρέπουμε την αύξηση των εισοδημάτων μέσω της εξυγίανσης της οικονομικής δραστηριότητας αυξάνοντας γρήγορα και ουσιαστικά το Ακαθάριστο Εθνικό Προϊόν.

Επίσης, σεβόμαστε και τιμούμε τους νομοταγείς και συνεπείς πολίτες που έχουν φορολογική συνείδηση και πληρώνουν τις υποχρεώσεις τους κάθε μήνα και όπως είπε χαρακτηριστικά ο αρμόδιος Υπουργός Εθνικής Οικονομίας, ο Κωστής Χατζηδάκης, το αυτοκίνητο της Κυβέρνησης που θα αντιμετωπίσει τη φοροδιαφυγή δεν έχει όπισθεν και εγώ θα προσέθετα ότι κινείται πάντα εμπρός και σε υψηλές στροφές και ταχύτητες, γιατί ο στόχος της Κυβέρνησης του Κυριάκου Μητσοτάκη είναι να μην επιτρέψουμε η φοροδιαφυγή να γίνει το εθνικό σπορ της χώρας.

Ευχαριστώ πολύ, κύριε Πρόεδρε και για την ανοχή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Καράογλου.

Τον λόγο έχει ο Υφυπουργός Εθνικής Οικονομίας και Οικονομικών, κ. Χάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Έχουν τεθεί αρκετά ζητήματα. Επιτρέψτε μου πριν μπω στην απάντηση, να ξεκινήσω με ένα πιο ειδικό θέμα, να το απαντήσω αυτό, γιατί αν θέλετε λίγο άπτεται και της δουλειάς και θα ήθελα να υπερασπιστώ τη δουλειά που έχει γίνει για την ενσωμάτωση αυτής της Οδηγίας από τις υπηρεσίες του Υπουργείου, από τους δημοσίους υπαλλήλους, οι οποίοι πραγματικά μόχθησαν για να έχουμε μπροστά μας αυτό εδώ το πόνημα. Έχω και κοντά μου την κυρία Βρέντζου, η οποία είναι στέλεχος του Υπουργείου.

Θα ήθελα αρχικά να ξεκινήσω με το να ξεδιαλύνω το ζήτημα της μετάφρασης και κατά πόσον η μετάφραση είναι απλή μετάφραση ή είναι ουσιαστική ενσωμάτωση μέσα στο δίκαιό μας; Για την ακρίβεια, δεν θα έπρεπε να το πω καθόλου, γιατί το απαντήσατε εσείς ο ίδιος. Το γεγονός ότι βλέπετε κοιτώντας την αγγλική μετάφραση, την οποία χαίρομαι, γιατί βλέπω ότι την ξέρετε πολύ καλά την αγγλική γλώσσα και κοιτάτε την ελληνική και δεν ταυτίζονται, είναι ακριβώς γιατί δεν είναι απλώς απλή μετάφραση, αλλά είναι νομικές έννοιες, οι οποίες έρχονται και προσπαθούν να συνδεθούν με το δίκαιό μας. Παράδειγμα, η «εύλογη συνάφεια». Η «συνάφεια» είναι μια νομική έννοια, την έχουμε από τα πτυχία που εξετάζονται για να δούμε αν κάποιο πτυχίο αναγνωρίζεται ή δεν αναγνωρίζεται, μέχρι σε μια σειρά από νομικές διατάξεις. Η «εύλογη συνάφεια» λοιπόν είναι ένας νομικός όρος παραδεκτός, ο οποίος χρησιμοποιείται. Χρησιμοποιείται και στο παλιό πλαίσιο που ερχόμαστε να αλλάξουμε, το πλαίσιο του 2013. Συνεπώς είναι ένας ορισμός που όλο το δικαιϊκό μας σύστημα ξέρει και μπορεί να λειτουργήσει και φυσικά έχει τον ορισμό του, τον συγκεκριμένο, σε αυτό εδώ το νομοσχέδιο και βέβαια, το ζήτημα των δικαιωμάτων. Το θέσατε και εσείς ο ίδιος. Τα δικαιώματα είναι ένας οικονομικός φορολογικός όρος, ο οποίος είναι παραδεκτός. Δεν είναι μόνο τα πνευματικά δικαιώματα. Έχουμε δικαιώματα χρήσης. Έχουμε λοιπόν μια σειρά από δικαιώματα. Ορίζονται για παράδειγμα στο άρθρο 38 του ν.4172/2013. Είναι συγκεκριμένος φορολογικός όρος και συνεπώς γι’ αυτό ακριβώς αναφερόμαστε σε δικαιώματα, μέρος των οποίων είναι τα πνευματικά δικαιώματα και μάλιστα έχουν και διακριτή φορολόγηση. Έχουν μια οριζόντια φορολόγηση 20% στο Κώδικα Φορολογίας Εισοδήματος. Είναι πολύ συγκεκριμένος ο τρόπος με τον οποίο ορίζονται και συνεπώς ακριβώς γι’ αυτό τον λόγο εκείνο το άρθρο αναφέρεται σε αυτά.

Μάλιστα, με την ευκαιρία, αφού μιλάω γι’ αυτό το άρθρο, δεν υπάρχει καμία ασάφεια σε σχέση με τον ορισμό του άρθρου. Απαντάω στον συνάδελφο της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» που το θεώρησε ασαφές, ακριβώς επειδή όταν μιλάμε για άλλες οικονομικές αξιώσεις - δικαιώματα έχουν συγκεκριμένη φορολογική ερμηνεία. Βασικά, εισόδημα και κεφάλαιο είναι το πεδίο εφαρμογής αυτής της ανταλλαγής πληροφοριών και της σημασίας.

Τώρα, θα μπω λίγο πιο ειδικά, αφού ξεδιάλυνα, αν θέλετε, αυτό το ζήτημα και θα δείτε μάλιστα, για να απαντήσω στην πιο σημαντική αντίρρηση, θα δείτε πάλι ένα άλλο παράδειγμα για το πώς η μετάφραση είναι πιο σαφής και πιο σωστή. Πρώτα απ’ όλα, να πω πως θεωρώ ότι και με την προηγούμενη συνεδρίαση, με τους φορείς, που είδαμε πραγματικά μια σπάνια συμφωνία περί της θετικότητας αυτού του νομοσχεδίου, οι όποιες αντιρρήσεις ακούστηκαν στην πρώτη συνεδρίαση για την αποτελεσματικότητα, αν τα καταφέρνουμε ή οτιδήποτε και με τα δεδομένα που παρουσιάστηκαν ακόμα πιο αισιόδοξα από τον διοικητή της ΑΑΔΕ, τον κύριο Πιτσιλή, σε σχέση με την οικονομία του διαμοιρασμού και τα έσοδα που εγώ μίλησα χθες ότι θα ξεπεράσουμε τα 600 εκατομμύρια ευρώ. Μίλησα ακόμα και για 700 εκατομμύρια ευρώ, τα οποία μπορεί να αγγίξουμε. Απαντήθηκαν ουσιαστικά οι όποιες αντιρρήσεις υπήρχαν υπέρ του νομοσχεδίου και επί της αρχής.

Όμως, η πιο μεγάλη ανησυχία που είδα οι περισσότεροι να την εκφράζετε είναι σε σχέση με την περίφημη διάταξη για τα 2.000 ακίνητα, για τις εξαιρέσεις από το πεδίο εφαρμογής. Πρώτα από όλα, η εξαίρεση των συγκεκριμένων πολιτών ώστε να μην υπάρχει υποχρέωση είναι μια υποχρέωση που έρχεται κατευθείαν από την ίδια την Οδηγία. Συνεπώς, εδώ δεν έχουμε και περιθώριο αλλαγής ή όχι.

Δεύτερον, η εξαίρεση αυτή πραγματικά εξαιρεί αυτούς, στους οποίους έχει τη δυνατότητα η φορολογική αρχή με άλλα μέσα να κάνει έλεγχο και να μπορέσει να ελέγξει τα στοιχεία και συνεπώς, δεν δημιουργεί, για να το πω με έναν πιο απλό κατανοητό τρόπο, «τρύπα» στη διαδικασία αυτή. Θα σας πω όμως πως είναι μεταφρασμένη η Οδηγία αυτή που λέει, ότι «ο Γ΄ εξαιρούμενος πωλητής, κάθε πωλητής Γ που είναι οντότητα για την οποία ο Φορέας Εκμετάλλευσης Πλατφόρμας διευκόλυνε περισσότερες από 2.000 σχετικές δραστηριότητες, μέσω μίσθωσης ακίνητης περιουσίας, όσον αφορά καταχωρημένο ακίνητο κατά την περίοδο αναφοράς». Αυτό ακριβώς είναι και στο άρθρο 25, αν δεν κάνω λάθος. Πράγματι, είναι το άρθρο 25.

Εδώ, λοιπόν, βλέπουμε, «μέσω μίσθωσης είναι 2.000 ευρώ, σχετικές δραστηριότητες μέσω της μίσθωσης ακίνητης περιουσίας όσον αφορά καταχωρημένο ακίνητο κατά την περίοδο αναφοράς». Συνεπώς, η αναφορά εδώ είναι για 2.000 μισθώσεις σε ένα συγκεκριμένο ακίνητο. Αυτό σημαίνει ότι το πεδίο εφαρμογής και η ανησυχία που εξέφρασε, ο κ. Χίου, δεν εδράζεται στην πραγματικότητα και στη διάταξη. Δεν μιλάμε για κάποιον, ο όποιος έχει 200 ακίνητα και με 10 μισθώσεις έφτασε στις 2.000. Μιλάμε για κάποιον που έχει ένα ακίνητο και κάνει 2.000 μισθώσεις. Καταλαβαίνετε όλοι ότι μιλάμε για μια ξενοδοχειακή μονάδα που έχει το ακίνητο 100, 200, 300 δωμάτια και κάνει τις αντίστοιχες καταχωρήσεις. Συνεπώς, ουσιαστικά μιλάμε για ένα πεδίο εφαρμογής, το οποίο ελέγχεται και ελέγχεται με διαφορετικούς τρόπους σε σχέση με την οικονομία του διαμοιρασμού. Άρα, να μην έχουμε καμία ανησυχία, κανένα φόβο ή εν πάση περιπτώσει οτιδήποτε άλλο σε σχέση με το ζήτημα αυτό.

Κάποια επιμέρους ζητήματα, εφόσον η κουβέντα φυσικά στην επί των άρθρων γίνεται λίγο πιο συγκεκριμένη.

Είχα μια ερώτηση για το τι στοιχεία πήραμε, από τον κ. Μαμουλάκη, νομίζω αναφέρθηκε σχετικά ο Διοικητής της ΑΑΔΕ. Πήραμε στοιχεία και παίρνουμε στοιχεία κάθε χρόνο και παίρνουμε μάλιστα και σε τακτά χρονικά διαστήματα και για τον αριθμό των μισθώσεων, και φυσικά, τον αριθμό του μητρώου του ακινήτου ο οποίος μας ταυτοποιεί και τον εκμισθωτή, και στοιχεία σε σχέση με τις ημέρες στις οποίες έχει εκμισθωθεί ένα ακίνητο, και σε σχέση με το έσοδο, το οποίο έχει πάρει κάποιος από την εκμίσθωση του ακινήτου, συνεπώς, όλα τα φορολογικά στοιχεία, τα οποία μας επιτρέπουν να φορολογήσουμε σωστά. Και γι’ αυτό είχαμε αυτή τη μεγάλη αύξηση, τον δεκαπλασιασμό όπως σας είπα, των εσόδων, διότι και αυτοί οι τελευταίοι, οι οποίοι δεν θέλησαν να συμμορφωθούν εκδιώχθηκαν από τις πλατφόρμες αυτές.

Σας είπε τα στοιχεία τα συγκεκριμένα: 50.000 περίπου ήταν αυτοί, οι οποίοι δεν θέλησαν στο χρονικό διάστημα της πρώτης εφαρμογής να πάρουν Αριθμό Μητρώου Ακινήτου και να το βάλουν στην πλατφόρμα. Ειδοποιήθηκαν από τις πλατφόρμες ότι «κύριοι πρέπει να πάρετε Αριθμό Μητρώου Ακινήτου», δόθηκε το εύλογο χρονικό διάστημα και το 65% ανταποκρίθηκε, συνεπώς, αυτό μας κάνει ας το πούμε γύρω στις 32.500 χοντρικά πήραν την πλατφόρμα και τον Αριθμό Μητρώου Ακινήτου και συνέχισαν να λειτουργούν νόμιμα, οι υπόλοιποι πετάχτηκαν έξω από τις πλατφόρμες αυτές και δεν έχουν τη δυνατότητα να νοικιάσουν το ακίνητό τους, αν θέλετε, υποθέτω αποφασίζοντας ότι δεν τους συμφέρει η όλη διαδικασία και βάζοντας τα ακίνητά τους στην μακροχρόνια μίσθωση που είναι και ένα θετικό ας το πούμε υπό κάποιες συνθήκες, αν κάποιο ακίνητο στη μακροχρόνια μίσθωση δεν θέλουμε όλα τα ακίνητο να είναι στη βραχυχρόνια μίσθωση σε καμία περίπτωση.

Άρα, με αυτά τα στοιχεία και με την ποινή του να τους «πετάξουμε έξω» από το ιντερνετ της Ελλάδος, να μην μπορούν να χρησιμοποιηθούν οι πλατφόρμες αυτές στη χώρα μας μπορέσαμε να υλοποιήσουμε αυτό. Σας είπαμε πάλι και το είπα και εγώ χθες, το είπε και σήμερα ο Διοικητής, αυτό το μοντέλο είναι ένα από τα εθνικά μοντέλα τα οποία αξιοποίησε η Κομισιόν και τελικά συνολικά η Ευρωπαϊκή Ένωση με αυτή την Οδηγία, για να το επεκτείνει σε όλους του είδους αυτές τις πλατφόρμες.

Προφανώς, για να συμφωνήσω ότι χρειάζεται ένα επιχειρησιακό σχέδιο από την ΑΑΔΕ αυτό δεν είναι από εμάς, δεν είναι ζήτημα υπουργικής απόφασης, αυτό σημαίνει ανεξαρτησία της ΑΑΔΕ, το επιχειρησιακό ελεγκτικό σχέδιο να μην έχει πολιτικά κριτήρια αλλά πραγματικά να γίνεται με όρους αποκάλυψης της φοροδιαφυγής και θα συνεχίσουμε να υπερασπιζόμαστε την ανεξαρτησία της ΑΑΔΕ, πιέζοντας για την αποτελεσματικότητα το ανέφερε τελευταία ο κ . Καράογλου, το έχουμε πει σε όλους τους τόνους, η φοροδιαφυγή για εμάς είναι ένας βασικός στόχος, βασικός στόχος δικαιοσύνης, το είπα χθες, θα την περιορίσουμε, θα χρησιμοποιήσουμε εν πάση περιπτώσει κάθε εργαλείο στα χέρια μας ώστε να μπορέσουμε να το πετύχουμε αυτό.

Τέθηκε ένα θέμα πάλι από τον κ. Μαμουλάκη, σε σχέση με την κλιμάκωση των προστίμων. Έχουμε κλιμάκωση στα πρόστιμα, τα πρόστιμα έχουν μια γκάμα «από- έως» ακριβώς για να μπορούμε να κλιμακώνονται ανάλογα με το μέγεθος, με την υποτροπή, με τα προβλήματα όλα αυτά στην υλοποίηση ακόμα και με τη συνεργασία ή μη των ελεγχόμενων. Συνεπώς, δεν νομίζω ότι τίθεται κανένα ζήτημα.

Τώρα υπάρχει ένα ζήτημα που τέθηκε πάλι κατά πόσον τα πρόστιμα είναι αναλογικά τα έθεσε ο συνάδελφος, ο κ. Κουκουλόπουλος, και κατά πόσον κάποια από αυτά τα πρόστιμα είναι αναλογικά ή όχι. Κοιτάξετε. Τα πρόστιμα προσπαθούμε να είναι πάντα αναλογικά. Εγώ δεν λέω ότι όλα είναι στη σωστή αναλογία παντού και αυτή θα είναι μια συνεχής και διαρκής μάχη θα την δίνουμε μαζί για να διορθώνουμε όπου υπάρχουν αναντιστοιχίες των προστίμων με τα προβλήματα. Να μην μπερδεύουμε όμως αυτό με τις παράδειγμα- την ακούσαμε κάπου και αυτήν την αντίρρηση στην πρωινή συνεδρίαση- ότι κλείνουμε επιχειρήσεις ενώ απλώς δεν έχουν διαβιβάσει κάποια στοιχεία, στην πραγματικότητα έχουν κόψει τις αποδείξεις κτλ. Θέλω να ξέρετε, ότι αυτή είναι η κατεύθυνση την ΑΑΔΕ, αυτή είναι και η δική μας συμφωνία, μιλάμε για εξόφθαλμες περιπτώσεις, στις οποίες πάρα πολλές μέρες έχει συνεχιστεί αυτή η μη διασύνδεση. Παρόλα αυτά, και επειδή αυτό μπορεί να έχει ένα όριο, καταλαβαίνετε όλοι ότι μια εποχική επιχείρηση καλώς δεν στέλνει στοιχεία, κλείνει και δεν στέλνει στοιχεία, άρα η μη αποστολή δεν είναι a priori πρόβλημα, είναι μόνο πρόβλημα αν συνεχιστεί η λειτουργία της επιχείρησης και συνεπώς, αυτό δεν θέλουμε να δημιουργήσει προβλήματα στις επιχειρήσεις, οι οποίες είναι καθόλα νόμιμες και θα πρέπει να αποδείξουμε ή ότι οτιδήποτε άλλο.

Το επόμενο χρονικό διάστημα η ΑΑΔΕ -έχουμε ήδη συνεννοηθεί με τον διοικητή- θα εξετάσει τη μεθοδολογία, ώστε να αυτοματοποιηθούν αυτού του είδους οι ειδοποιήσεις προς όλες τις επιχειρήσεις. Δεν μπορεί να στέλνουμε κάθε μέρα, δεν έστειλες, δεν έστειλες και το καταλαβαίνετε αυτό, θα γεμίσουν και τα e-mail και όλα αυτά και θα γίνει τελικά αντιπαραγωγικό, όμως για ένα συγκεκριμένο αριθμό 3 ή 5 ή 10 ή 2 ανάλογα και με τους τεχνικούς όρους, η ΑΑΔΕ θα αυτοματοποιήσει τον έλεγχο της αποστολής των στοιχείων και την ενημέρωση των επιχειρήσεων ότι δεν έχουν αποστείλει και συνεπώς, ας πούμε ότι μπαίνουνε σε μια ομάδα επιχειρήσεων, στις οποίες είναι υπό παρακολούθηση από την ΑΑΔΕ.

Άρα, το e send -με αυτή την έννοια, ας το πούμε- θα το κάνουμε πιο φιλικό και πιο ουσιαστικό, για να μπορέσουμε να βοηθήσουμε τις επιχειρήσεις. Αυτός ο λεγόμενος «εκπαιδευτικός ρόλος», είναι ένας ρόλος τον οποίο ενστερνίζομαι και εγώ προσωπικά και θέλουμε να μην εξαντλούμε τα προβλήματα, δηλαδή, πρώτα να περνάμε ένα στάδιο επιείκειας και ενημέρωσης και μετά να περνάμε στα πρόστιμα και τα λοιπά, για τη συμμόρφωση.

Τώρα να μην επεκτείνουμε τα POS στις λαϊκές ή οτιδήποτε άλλο. Η φοροδιαφυγή υπάρχει παντού. Τώρα δεν ξέρω για ποιο λόγο, ο συνάδελφος, ανέφερε, ότι δεν βλέπει να μην του κόβουν αποδείξεις. Υπάρχει, δυστυχώς, ακόμα το ζήτημα, τόσο στοιχίζει με απόδειξη και τόσο χωρίς απόδειξη.

Τώρα, αν είναι να κλείνουμε τα μάτια μας και να εθελοτυφλούμε εδώ στη Βουλή από την πραγματικότητα και έξω, καταλαβαίνουμε όλοι, ότι αυτού του είδους τα φαινόμενα υπάρχουν.

Συνεπώς, θα πρέπει να επεκτείνουμε τα POS σε όλες τις δραστηριότητες που έχουν λιανική. Η λιανική πώληση θα πρέπει να είναι μια δυνατότητα, την οποία δεν θα μπορεί να αρνηθεί αυτός, ο οποίος πουλάει το προϊόν. Αν κάποιος θέλει να χρησιμοποιήσει κάρτα, -δεν αναγκάζεται κανένας,- προφανώς θα πρέπει να μπορεί να το κάνει.

Βέβαια, μέσα σε αυτή τη διαδικασία και τον αντιπολιτευτικό οίστρο, αναφέρθηκε, ότι είμαστε η πρώτη χώρα στον πληθωρισμό, όταν είμαστε η 6η καλύτερη χώρα και ο έκτος μικρότερος πληθωρισμός στην Ευρωπαϊκή Ένωση και για σειρά μηνών. Συνεπώς, εντάξει κι εγώ αν ήμουν στην αντιπολίτευση θα ήθελα να βρω κάτι να πω, αλλά τουλάχιστον να εδράζεται με την πραγματικότητα κλπ..

Δύο ίσως είναι τα θέματα που έχω ακόμη να αναπτύξω, δηλαδή, το τελευταίο για το ΤΑΙΠΕΔ και το προτελευταίο για τους ελέγχους και κατά πόσο αυτοί οι έλεγχοι, θα αξιοποιηθούν από τα κράτη του βορρά για να μας ελέγχουν και αν δεν θα την αξιοποιήσουν. Να μην ανησυχείτε, το ανάποδο ακριβώς θα συμβαίνει.

Αυτοί οι έλεγχοι είναι έλεγχοι, τους οποίους θέλουμε να αξιοποιήσουν και αξιοποιούνται -και σας έδωσα νομίζω κάποια στοιχεία ο διοικητής, αξιοποιούνται- και έχουνε αξιοποιηθεί, ώστε να ελέγξουμε επιχειρήσεις, όπως για παράδειγμα πλατφόρμας, οι οποίες καλώς-κακώς δεν έχουν την έδρα τους κυρίως στη χώρα μας.

Οι πιο διεθνείς πλατφόρμες, αυτές, οι οποίες Έλληνες πολίτες πουλάνε μέσω αυτών, η έδρα τους, συνήθως, είναι κάπου στο εξωτερικό. Άρα, εμείς έχουμε τη δυνατότητα να την εκμεταλλευτούμε.

Εάν και εφόσον η χώρα μας γίνει πόλος έλξης και γίνεται πόλος έλξης, όσο μπορούμε με τη δημιουργία του φορολογικού συστήματος, το οποίο είναι φορολογικά ανταγωνιστικό για να έρθουν στη χώρα μας. Είχε γίνει και η προεκλογική συζήτηση περί μερισμάτων κ.λπ. δεν θα ήθελα να την ανοίξω αυτή τη στιγμή, αλλά έχει το φορολογικό μας σύστημα σιγά-σιγά χαρακτηριστικά ανταγωνιστικότητας απέναντι στις άλλες χώρες. Αυτό δείχνει ότι πραγματικά βγαίνουμε από την εποχή των μνημονίων. Τότε, θα μπορούμε και περισσότερο άλλες χώρες να το εκμεταλλεύονται και να έρχονται εδώ πέρα, διότι εταιρείες που έχουν περισσότερο διεθνή παρουσία θέλουν να έχουν την έδρα τους στη χώρα μας.

Άρα, αυτή τη στιγμή, και όπως είναι αυτό το πλαίσιο, βοηθάει τους μικρούς, βοηθάει αυτούς, οι οποίοι μπορούν να χρησιμοποιήσουν και να αξιοποιήσουν πόρους άλλων φορολογικών διοικήσεων πολύ μεγαλύτερους και έτσι μπορεί να μας βοηθήσει σιγά-σιγά όλο και περισσότερο.

Κλείνω, με αυτά τα θέματα του ΤΑΙΠΕΔ, ουσιαστικά και ίσως με την οικονομία του διαμοιρασμού για μια συζήτηση που άνοιξε σήμερα, με κάποιες ανακοινώσεις, δηλαδή, με την επιστολή της ΠΟΜΙΔΑ.

Σε ό,τι αφορά το ΤΑΙΠΕΔ, υπήρξαν δύο βασικές αντιρρήσεις. Η πρώτη αντίρρηση είναι ότι δεν σας αρέσει το πρόγραμμα αποκρατικοποιήσεων του ΤΑΙΠΕΔ.

Είναι, προφανώς, μία αντιπολιτευτική στάση, που έχετε το δικαίωμα να την κάνετε.

Από την άλλη, η χώρα μας, δεν ξέρω, αν το ξέρετε, έχει ακόμα ένα από τα υψηλότερα χρέη στον κόσμο. Και αν δεν αξιοποιήσουμε τα περιουσιακά μας στοιχεία για να μειώσουμε το χρέος μας, ούτε επενδυτική βαθμίδα μπορούμε να πάρουμε και γενικότερα, δεν μπορούμε να προχωρήσουμε στον δρόμο των μεταρρυθμίσεων.

Συνεπώς, το Πρόγραμμα Αποκρατικοποιήσεων του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), είναι συγκεκριμένο, είναι δημοσιευμένο, κάθε χρόνο ή σε τακτά χρονικά διαστήματα επικαιροποιείται και αξιοποιεί ότι πρέπει να αξιοποιήσει χάριν του ελληνικού λαού. Παραχωρήσεις, συνήθως, κάνει, όχι πωλήσεις, αλλά, εν πάση περιπτώσει, έχει στα χέρια του τα εργαλεία να τα αξιοποιήσει συνολικά.

Συνεπώς, πρέπει να κατανοήσουμε ότι η χώρα μας και από τους ευρωπαϊκούς κανόνες και από την οικονομική θεωρία, πρέπει να μειώσει να μπει σε αυτόν τον δρόμο της συνετής μείωσης του χρέους. Ένα από αυτά τα εργαλεία είναι και οι όποιες αποκρατικοποιήσεις, διότι τα έσοδα πηγαίνουν κατευθείαν στη μείωση του χρέους. Υπάρχουν και άλλα εργαλεία, η οικονομική ανάπτυξη, το συνολικό φιλοαναπτυξιακό πρόγραμμα της Νέας Δημοκρατίας έχει βοηθήσει και είχαμε πέρσι τη μεγαλύτερη στον κόσμο μείωση του χρέους, αλλά δεν είμαστε ακόμη εκεί που θέλουμε εμείς για τα παιδιά μας. Γιατί αυτό το χρέος το έχει στην πλάτη του κάθε Έλληνας πολίτης από την πρώτη μέρα που γεννιέται. Αυτή είναι η πρώτη προίκα που δίνουμε στα παιδιά μας, το χρέος τους. Προφανώς, πρέπει να το πάμε σε ένα πλαίσιο, το οποίο να βοηθάει συνολικά την ανάπτυξη και να μην είναι βαρίδι.

Ξαναλέω. Δεν θα πάω στην οικονομική θεωρία, στον Ρογκόφ και τις μελέτες του περί το 90%, που το θεωρούν βέλτιστο ύψος του χρέους, θα σας πω μόνο, ότι και για λόγους επενδυτικής βαθμίδας και για λόγους υποχρεώσεων απέναντι στις ευρωπαϊκές συνθήκες, πρέπει να μειώσουμε το χρέος.

Τώρα επειδή τέθηκε και ένα ζήτημα στην επικαιρότητα σε σχέση με τη βραχυχρόνια μίσθωση. Ένα ζήτημα, το οποίο έχει και συνάφεια με τις υποχρεώσεις αυτές που θέτουμε.

Θέλω από την αρχή να πω, ότι η Κυβέρνηση είναι μια Κυβέρνηση, η οποία ακούει πάντοτε, δεν αιφνιδιάζει, εξετάζει όλα τα ζητήματα. Η βραχυχρόνια μίσθωση έχει δώσει λύση κατά τη διάρκεια της κρίσης σε μια σειρά από νοικοκυριά τα οποία χτυπήθηκαν, ιδιαίτερα όσοι είχαν στην κατοχή τους ακίνητα, σε μια υπερδεκαετή κρίση.

Από την άλλη, όμως, έχει δημιουργήσει και τα όποια προβλήματα, ζητήματα, τα οποία έχουν τεθεί στο διάλογο είτε έχουν σχέση με τον ανταγωνισμό με την υπόλοιπη τουριστική οικονομία είτε έχουν σχέση με την αύξηση των ενοικίων, με την έλλειψη κατάλληλων καταλυμάτων σε περιοχές, σε νησιά ή οτιδήποτε άλλο, για να μπορούν να βρουν οι άνθρωποι, οι οποίοι είναι υποχρεωμένοι να πάνε εκεί, εκπαιδευτικοί, γιατροί και οτιδήποτε άλλο.

Εμείς όλα τα ζητήματα τα εξετάζουμε με ηρεμία και με σύνεση. Τις τελικές αποφάσεις φυσικά θα τις πάρει συνολικά η Κυβέρνηση. Πάντως, δεν πρέπει να φοβάται κανένας για ζητήματα αιφνιδιασμού. Πρέπει να προχωρήσουμε και θα προχωρήσουμε με σύνεση, ώστε η οικονομική ανάπτυξη, αυτή για μας είναι αδιαπραγμάτευτο, να συνεχίσει, όπως πρέπει. Σας είπα, και από τα στοιχεία, πόσο σημαντική είναι αυτή η οικονομία του διαμοιρασμού και με όρους δημοσιονομικούς και με όρους των οικονομικών του Γενικού Λογιστηρίου, οι οποίοι πάντοτε με τη δική μας πολιτική επιστρέφουν, τελικά, στους πολίτες με αυξημένη στήριξη του κοινωνικού κράτους.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε, κύριε Υφυπουργέ.

Σε αυτό το σημείο, κυρίες και κύριοι συνάδελφοι, λύεται η συνεδρίαση της Επιτροπής Οικονομικών, για την Παρασκευή 1 Σεπτεμβρίου και ώρα 10:00΄, για την 4η συνεδρίαση – β’ ανάγνωση του νομοσχεδίου στην ίδια Αίθουσα «Προέδρου Αθανασίου Κωνστ. Τσαλδάρη» (223).

Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Αχτσιόγλου Ευτυχία (Έφη), Ζαμπάρας Μιλτιάδης (Μίλτος), Μπάρκας Κωνσταντίνος, Πέρκα Θεοπίστη (Πέτη), Φερχάτ Οζγκιούρ, Χαρίτσης Αλέξανδρος (Αλέξης), Γερουλάνος Παύλος, Κουκουλόπουλος Παρασκευάς (Πάρις), Καραθανασόπουλος Νικόλαος, Κομνηνάκα Μαρία, Κτενά Αφροδίτη, Τσοκάνης Χρήστος, Χαλκιάς Αθανάσιος, Φωτόπουλος Στυλιανός, Βορύλλας Ανδρέας, Καζαμίας Αλέξανδρος και Χουρδάκης Μιχαήλ.

Τέλος και περί ώρα 15.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**